Ն Ա Խ Ա Գ Ի Ծ

Հ Ա Յ Ա Ս Տ Ա Ն Ի Հ Ա Ն Ր Ա Պ Ե Տ Ո Ւ Թ Յ Ա Ն

Օ Ր Ե Ն Ք Ը

ՀԱՆՐԱՅԻՆ ԱՌՈՂՋԱՊԱՀՈՒԹՅԱՆ ՄԱՍԻՆ

# ***ԳԼՈՒԽ 1. ԸՆԴՀԱՆՈՒՐ ԴՐՈՒՅԹՆԵՐ***

# **Հոդված 1. Օրենքի կարգավորման առարկան**

1. Սույն օրենքով կարգավորվում են կանխարգելիչ և հակահամաճարակային միջոցառումների կազմակերպման և իրականացման, հիվանդությունների իմունականխարգելման, մարդու օրգանիզմի վրա շրջակա միջավայրի վնասակար ու վտանգավոր գործոնների ազդեցության բացառման կազմակերպման և իրականացման (շրջակա միջավայրի հիգիենա), համաճարակաբանական դիտարկման, արտադրական հսկողության, հանրային իրազեկման, բժշկական ու հանրային առողջապահական գիտելիքների տարածման և առողջ ապրելակերպի քարոզչության, հանրային առողջապահական նվազագույն գիտելիքների ուսուցման, Հայաստանի Հանրապետությունում սանիտարահամաճարակային հսկողության և պետական գրանցման ենթակա ապրանքների պետական գրանցման, աշխատանքի հիգիենայի ծառայությունների և հանրային առողջապահական փորձաքննության հետ կապված հասարակական հարաբերությունները, ինչպես նաև սահմանվում են հանրային առողջապահության բնագավառում պետական կառավարման համակարգի և տեղական ինքնակառավարման մարմինների լիազորությունները, ֆիզիկական և իրավաբանական անձանց, անհատ ձեռնարկատերերի իրավունքներն ու պարտականությունները, արտակարգ իրավիճակի հիմք հանդիսացող համաճարակով պայմանավորված կարանտին սահմանելու դեպքում բնակչության պաշտպանության առանձնահատկությունները:

### **Հոդված 2. Հանրային առողջության ապահովման մասին օրենսդրությունը**

 1. Հանրային առողջության ապահովման մասին Հայաստանի Հանրապետության օրենսդրությունը բաղկացած է Սահմանադրությունից, Հայաստանի Հանրապետության կողմից վավերացրած միջազգային պայմանագրերից, սույն օրենքից և իրավական այլ ակտերից:

**Հոդված 3. Սույն օրենքի նպատակները**

1. Սույն օրենքի նպատակներն են.
2. հանրության (մարդու) առողջության ապահովումը, առողջության պաշտպանությունը և խթանումը, վարակիչ և ոչ վարակիչ հիվանդությունների և թունավորումների (այսուհետ՝ հիվանդությունների) կանխարգելումը.
3. հանրության (մարդու) առողջության վրա շրջակա միջավայրի սոցիալ-տնտեսական, վարքագծային և հնարավոր այլ վնասակար և վտանգավոր գործոնների ազդեցության կանխարգելումը, ներկա ու ապագա սերունդների կենսունակության համար բարենպաստ պայմանների ստեղծումը.
4. հանրության (մարդու) առողջության ապահովման մատչելի ու հավաստի տեղեկատվության, առողջության խթանման, բժշկական և հանրային առողջապահական գիտելիքների տարածման և հանրային առողջապահական նվազագույն գիտելիքների ուսուցման ապահովումը.
5. ուղղակիորեն, ինչպես նաև անուղղակիորեն՝ շրջակա միջավայրի գործոնները վատթարացնելու կամ վնասելու միջոցով, հանրության (մարդու) առողջությանը վնաս հասցնելու բացառումը:

**Հոդված 4. Սույն օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները.
2. **հանրային առողջապահություն**՝ համակարգ՝ ուղղված մարդու առողջության վրա սոցիալ-տնտեսական, վարքագծային, շրջակա միջավայրի վնասակար ու վտանգավոր գործոնների ազդեցության կանխարգելմանն ու բացառմանը, հիվանդությունների կանխարգելմանը, բնակչության սանիտարահամաճարակային անվտանգության, ինչպես նաև ներկա և ապագա սերունդների կենսունակության համար բարենպաստ պայմանների ապահովմանը.
3. **հանրային առողջություն՝** հանրության առողջության վիճակ, որն ապահովվում է առողջության պահպանման և խթանման, ինչպես նաև հիվանդությունների կանխարգելման միջոցով.
4. **Համաճարակաբանական հետախուզություն՝** հանրային առողջապահության ոլորտում իրադարձությունների հայտնաբերման (հետազոտություն, ֆիլտրում, նույնականացում), վերլուծության, գնահատման և առաջարկությունների ներկայացման համակարգային գործընթաց, որը կարող է ահազանգի հիման վրա բացահայտել հանրային առողջապահական իրադարձությունը, դրան առնչվող վտանգը և ներկայացնել առաջարկություններ հակահամաճարակային և արձագանքման միջոցառումների կազմակերպման ուղղությամբ.
5. **հանրային առողջապահական նորմատիվ՝** Հայաստանի Հանրապետության տարածքում հանրության (մարդու) առողջության անվտանգությունն ապահովելու և առողջության վրա շրջակա միջավայրի վնաuակար ու վտանգավոր գործոնների ազդեցությունը կանխարգելելու և բացառելու, ինչպես նաև հանրության (մարդու) և ապագա uերունդների կենuունակության համար բարենպաuտ պայմաններին ներկայացվող, կանխարգելիչ և հակահամաճարակային միջոցառումների իրականացման ապահովման պահանջները սահմանող Հայաստանի Հանրապետության առողջապահության բնագավառի պետական կառավարման լիազոր մարմնի (այսուհետ՝ Լիազոր մարմին) կողմից ընդունված նորմատիվ իրավական ակտ.
6. **սանիտարահամաճարակային անվտանգության կանոն**՝ արտակարգ իրավիճակի հիմք հանդիսացող համաճարակով պայմանավորված կարանտին սահմանելու մասին որոշմամբ նախատեսված հանրային իշխանության մարմինների, տնտեսական գործունեության առանձին տեսակների և ծառայությունների մատուցման, ինչպես նաև տնտեսական գործունեությամբ չզբաղվող այլ կազմակերպությունների գործունեության վերաբերյալ Լիազոր մարմնի կողմից սահմանված սահմանափակումներ և պահանջներ.
7. **hամաճարակաբանական դիտարկում**` հիվանդությունների և դրանց տարածման պատճառների ու պայմանների, առողջության հետ կապված տվյալների շարունակական և համակարգված հավաքագրում, վերլուծություն, գնահատում, կանխատեսում և որոշումների ընդունում.
8. **hիվանդությունների կանխարգելում** սույն օրենքի իմաստով**`** դրանց տարածման նվազեցման կամ բացառման ուղղությամբ գործունեության պլանավորում, համալիր միջոցառումների մշակում, իրականացում.
9. **հիվանդությունների իմունականխարգելում՝** միջոցառումների համակարգ՝ ուղղված կանխարգելիչ պատվաստումների միջոցով հիվանդությունների կանխարգելմանը (տարածման նվազեցում, էլիմինացում՝ հիվանդության տեղական փոխանցման ընդհատում և արմատական վերացում).
10. **պատվաստումների ազգային օրացույց՝** Հայաuտանի Հանրապետության կառավարության կողմից հաստատված պատվաստման ենթակա անձանց տարիքային խմբերը, պատվաստման ժամանակացույցը և հերթական դեղաչափը, պատվաստման համար անհրաժեշտ պատվաստանյութերի հակածնային կազմը, ինչպես նաև կատարման ցուցումները սահմանող փաստաթուղթ.
11. **հետպատվաստումային անբարեհաջող դեպք** (**այսուհետ՝ ՀԱԴ**)՝ ցանկացած բժշկական անբարեհաջող երևույթ կամ իրադարձություն, որն ի հայտ է եկել պատվաստումից հետո՝ հանրային առողջապահական նորմատիվով սահմանված ժամանակահատվածում և պարտադիր չէ, որ ունենա պատճառահետևանքային կապ պատվաստման հետ.
12. **գործողությունների ստանդարտ ընթացակարգ (այսուհետ՝ ԳՍԸ)՝** հանրային առողջապահության ոլորտում որևէ գործընթացում ներառված ընթացակարգերը քայլ առ քայլ նկարագրող փաստաթուղթ.
13. **վարակի օջախ՝** վարակի աղբյուրի գտնվելու վայրը և տարածքը, որի սահմաններում կարող է փոխանցվել վարակը**.**
14. **կոնտակտավոր՝** վարակի աղբյուրի հետ, (այդ թվում՝ տվյալ վարակիչ հիվանդության գաղտնի շրջանում), շփված անձ.
15. **համաճարակաբանական հետազոտություն՝** միջոցառումների համալիր, որն ուղղված է վարակի աղբյուրի, փոխանցման մեխանիզմի, ուղիների, գործոնների և պայմանների, վարակի կասկածով անձանց, կոնտակտավորների, ինչպես նաև վարակիչ հիվանդությունների հարուցիչներ կրող անձանց բացահայտմանը.
16. **ախտահանում՝** վարակիչ հիվանդությունների հարուցիչների և արտաքին միջավայրում դրանց թույների ոչնչացում.
17. **միջատազերծում՝** բնակչության շրջանում վարակիչ հիվանդություններ առաջացնող և (կամ) փոխանցող, ինչպես նաև տնտեսական վնասներ պատճառող հոդվածոտանիների ոչնչացում.
18. **կրծողազերծում՝** կրծողների ոչնչացում, ինչպես նաև կրծողների բազմացումը և տարածումը կանխարգելող միջոցառումներ.
19. **կարանտին**՝ վարակիչ հիվանդությունների բռնկումները, համաճարակները տեղայնացնող, վերացնող, վարակի օջախները մեկուսացնող և վարակի հետագա տարածումը, վարակիչ հիվանդությունների ներբերումը (ներթափանցումը) կանխող ռեժիմ.
20. **hամաճարակ՝** հիվանդության անսպասելի և (կամ) հարաճուն տարածում որոշակի տարածքում՝ գերազանցելով նույն ժամանակահատվածում այդ տարածքի բնակչության շրջանում սովորաբար սպասվող հիվանդացության մակարդակը.
21. **բռնկում՝** որոշակի ժամանակահատվածում հիվանդության՝ անսպասելի և (կամ) անսովոր դեպքի (դեպքերի) կամ ընդհանուր աղբյուրի կամ գործոնի կամ դրա փոխանցման ուղիների հետ կապված դեպքերի առաջացում որոշակի տարածքում կամ բնակչության որոշակի խմբում.
22. **համավարակ՝** համաճարակ, որը տարածվել է տարբեր մայրցամաքների երկրներում կամ բոլոր մայրցամաքներում.
23. **կարանտինային գոտի՝** տարածք, որտեղ սահմանվել է կարանտին.
24. **համաճարակաբանական ցուցումով պատվաuտում՝** հանրային առողջապահական նորմատիվներով սահմանված դեպքերում, համաճարակով կամ բռնկումով կամ համավարակով կամ հիվանդությամբ կամ հիվանդության առաջացման վտանգով պայմանավորված բնակչության շրջանում զանգվածային կամ բնակչության որոշակի խմբերի և (կամ) անձի պատվաստումների ազգային օրացույցում չընդգրկված պատվաստումների իրականացում.
25. **օբսերվացիա**՝ կոնտակտավորների, կարանտինային գոտի մուտք գործող և դուրս եկող, Լիազոր մարմնի որոշմամբ սահմանված վարակիչ հիվանդության տեսակետից անբարենպաստ երկրներից Հայաստանի Հանրապետության տարածք մուտք գործող ախտանշաններ չունեցող անձանց առանձնացում և բժշկական հսկողության սահմանում՝ տվյալ վարակիչ հիվանդության առավելագույն գաղտնի շրջանի տևողությամբ.
26. **մեկուսացում՝** վարակիչ հիվանդությամբ հիվանդ կամ կասկածով անձանց, հնարավոր վարակակիր անձանց առանձնացում Լիազոր մարմնի որոշմամբ նախատեսված վայրում կամ Լիազոր մարմնի համաձայնությամբ մշտական բնակության կամ իր նախընտրությամբ մեկ այլ վայրում՝ որոշակի ժամանակահատվածով, այլ անձանց հետ անմիջական շփումը բացառելու և վարակի տարածումը կանխելու նպատակով.
27. **աշխատանքի հիգիենայի ծառայություններ՝** բժշկական օգնության և սպասարկման ոչ բուժական բնույթի գործունեություն՝ ուղղված աշխատողների առողջության պահպանմանը, մասնագիտական հիվանդությունների և վնասվածքների կանխարգելմանն ու բացառմանը, աշխատանքի անվտանգ և առողջության համար անվնաս պայմանների ապահովմանը (բացառությամբ տեխնիկական անվտանգության)՝ Հայաստանի Հանրապետության օրենսդրության պահանջներին համապատասխան.
28. **արտադրական հսկողություն`** ապրանքի, աշխատանքի և ծառայության հանրային առողջապահական նորմատիվներին համապատասխանության նկատմամբ դրանք արտադրողի, կատարողի, մատուցողի կողմից իրականացվող ինքնահսկողության գործընթաց.
29. **կանխարգելիչ պատվաստում՝** հիվանդությունների նկատմամբ առանձնահատուկ անընկալունակության առաջացման նպատակով մարդու օրգանիզմ պատվաստանյութի ներմուծում.
30. **կանխարգելիչ և հակահամաճարակային միջոցառումներ`** կազմակերպական, վարչական, ճարտարագիտական, տեխնիկական, բժշկասանիտարական, հիգիենիկ, համաճարակաբանական և այլ միջոցառումներ` ուղղված հանրային առողջության վրա շրջակա միջավայրի գործոնների վնասակար ազդեցության նվազեցմանը, կանխարգելմանը կամ բացառմանը, հիվանդությունների առաջացման և տարածման կանխմանն ու վերացմանը.
31. **բնական պահոց**` կենդանի օրգանիզմների մեկ կամ մի քանի տեսակի պոպուլյացիաների ամբողջություն, որն ապահովում է հարուցչի մշտական գոյատևումը:

**Հոդված 5. Հանրային առողջապահության ապահովման հիմնադրույթները**

1. Հայաստանի Հանրապետությունում հանրային առողջապահության ապահովումն իրականացվում է.
2. հանրային առողջապահության միասնական պետական քաղաքականության մշակմամբ և իրականացմամբ.
3. հանրային առողջապահությանն ուղղված պետական, տեղական և այլ նպատակային ծրագրերի իրագործմամբ.
4. հանրային իշխանության մարմինների, ֆիզիկական և իրավաբանական անձանց, անհատ ձեռնարկատերերի, միջազգային կազմակերպությունների և օտարերկրյա պետությունների կողմից Հայաստանի Հանրապետության տարածքում հանրային առողջապահության ոլորտի իրավական ակտերի պահանջների պահպանմամբ, ինչպեu նաև հանրային առողջապահական նորմատիվներով սահմանված կանխարգելիչ և հակահամաճարակային միջոցառումների իրականացմամբ.
5. հանրային առողջապահության և հանրային առողջության իրավիճակի մաuին լիարժեք տեղեկատվության ապահովմամբ.
6. հանրային առողջապահության ապահովման պետական վերահսկողությամբ, արտադրական հսկողության մեխանիզմների իրագործմամբ.
7. հիվանդությունների առաջացման ու տարածման պատճառների և պայմանների բացահայտմամբ, գնահատմամբ, վերլուծությամբ, դրանց կանխարգելմանն ուղղված միջոցառումների կազմակերպմամբ ու իրականացմամբ.
8. օրենսդրությամբ սահմանված կարգով հանրային առողջապահության ոլորտում արտակարգ իրավիճակներին պատրաստվածությամբ և պլանավորմամբ, արձագանքմամբ, հետևանքների սահմանափակմամբ և վերացմամբ.
9. հանրության (մարդու) առողջության վրա շրջակա միջավայրի գործոնների բացասական ազդեցության կանխարգելմամբ.
10. հանրային իրազեկմամբ, բժշկական ու հանրային առողջապահական գիտելիքների տարածմամբ և առողջ ապրելակերպի քարոզչությամբ.
11. հանրային առողջության ապահովման մասին օրենսդրության պահանջների խախտման համար ֆիզիկական և իրավաբանական, ինչպեu նաև պաշտոնատար անձանց նկատմամբ պատասխանատվության միջոցների uահմանմամբ ու կիրառմամբ:

**Հոդված 6. Հանրային առողջապահական նորմատիվները**

1. Հանրային առողջապահական նորմատիվների պահանջների պահպանման և դրանց կիրառման նկատմամբ իրականացվում է պետական վերահսկողություն, ինչպես նաև՝հանրային առողջապահական նորմատիվներով սահմանված դեպքերում և կարգովարտադրական հսկողություն:
2. Հանրային առողջապահական նորմատիվների պահանջների կատարումը պարտադիր է հանրային իշխանության բոլոր մարմինների, ֆիզիկական և իրավաբանական անձանց (անկախ սեփականության կամ կազմակերպական-իրավական ձևից), հիմնարկների, ինչպեu նաև պաշտոնատար անձանց համար:

**Հոդված 7. Հայաuտանի Հանրապետության կառավարության լիազորությունները հանրային առողջապահության բնագավառում**

1. Հայաuտանի Հանրապետության կառավարությունն իր իրավաuության շրջանակներում`

1. հաստատում է ծրագրեր` ուղղված հանրության (մարդու) առողջության պահպանմանը, հիվանդությունների կանխարգելմանը և նվազեցմանը, առողջության համար բարենպաստ շրջակա միջավայրի ստեղծմանը, արտակարգ իրավիճակների հետևանքների վերացմանը, հանրային առողջապահության ոլորտում բնակչության իրազեկմանը, բժշկական ու հանրային առողջապահական գիտելիքների տարածմանը, առողջ ապրելակերպի քարոզչությանը և գիտատեխնիկական նվաճումների ներդրմանը.
2. սահմանում է Հայաստանի Հանրապետության տարածքում բնակչության բնակեցման և տնտեսական գործունեության վարման ապահովմանն ուղղված հիվանդությունների առաջացումը և տարածումը կանխելու և վերացնելու հատուկ պայմանները և ռեժիմը.
3. հաստատում է Հայաստանի Հանրապետությունում սանիտարահամաճարակային հսկողության և պետական գրանցման ենթակա ապրանքների ցանկերը.
4. հաստատում է սանիտարահամաճարակային հսկողության ենթակա ապրանքներին ներկայացվող սանիտարահամաճարակային և հիգիենիկ պահանջները.
5. հաստատում է սանիտարահամաճարակային հսկողության ենթակա ապրանքների սանիտարահամաճարակային և հիգիենիկ պահանջներին համապատասխանությունը հավաստող անվտանգության միասնական փաստաթղթի` պետական գրանցման վկայականի տրման կարգը, պետական գրանցման վկայականի և դրա հավելվածի ձևերը, ինչպես նաև պետական գրանցման վկայականի ռեեստրի վարման կարգը.
6. ճանաչում է Միջազգային առողջապահական (բժշկասանիտարական) կանոնների (2005 թվական) հարցերով ազգային համակարգող մարմին և սահմանում Միջազգային առողջապահական (բժշկասանիտարական) կանոնների (2005 թվական) հարցերով ազգային համակարգող մարմնի լիազորությունները.
7. սահմանում է Միջազգային առողջապահական (բժշկասանիտարական) կանոնների (2005 թվական) հարցերով ազգային համակարգող մարմնի և շահագրգիռ մարմինների համագործակցության մեխանիզմները և համակարգման ընթացակարգերը.
8. սահմանում է Միջազգային առողջապահական (բժշկասանիտարական) կանոնների (2005 թվական) հարցերով ազգային համակարգող մարմնում միջազգային կազմակերպություններին, միջկառավարական մարմիններին, առանձին երկրներին, ինչպես նաև միջոլորտային համագործակցության շրջանակներում հաղորդվող տեղեկատվության ռեգիստրը և տեղեկատվության հաղորդման կարգը.
9. հաստատում է պետական սահմանի անցման կետերում Հայաստանի Հանրապետությունում Միջազգային առողջապահական կանոնների (2005 թվական) ներդրման և հանրային առողջապահության ոլորտում միջազգային նշանակության արտակարգ իրավիճակների ժամանակ գործողությունների ծրագիրը.
10. հաստատում է կոնտակտավորների հսկողության հետ կապված զբոսաշրջային օպերատորների և ավիաուղիների հետ կապի մեխանիզմների ապահովման կարգը.
11. հաստատում է լաբորատոր կենսաանվտանգության, կենսաապահովության, քիմիական և ճառագայթային անվտանգության համակարգին ներկայացվող ընդհանուր պահանջները:

# ***ԳԼՈՒԽ 2. ՊԵՏԱԿԱՆ ԿԱՌԱՎԱՐՄԱՆ ՀԱՄԱԿԱՐԳԻ ԵՎ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԼԻԱԶՈՐՈՒԹՅՈՒՆՆԵՐԸ ՀԱՆՐԱՅԻՆ ԱՌՈՂՋԱՊԱՀՈՒԹՅԱՆ ԲՆԱԳԱՎԱՌՈՒՄ***

**Հոդված 8. Լիազոր մարմնի լիազորությունները հանրային առողջապահության բնագավառում**

1. Լիազոր մարմինը՝

* 1. մշակում և իրականացնում է հիվանդությունների կանխարգելման, հանրային առողջության և բնակչության սանիտարահամաճարակային անվտանգության ապահովման, աշխատողների առողջության և անվտանգության պահպանման ոլորտներում պետության քաղաքականությունը.
	2. ծրագրում և իրականացնում է, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, միջոցառումներ՝ ուղղված հանրային առողջության և բնակչության սանիտարահամաճարակային անվտանգության ապահովմանը, հանրության (մարդու) առողջության ամրապնդմանը, հանրության (մարդու) առողջության պահպանման համար բարենպաստ շրջակա միջավայրի ստեղծմանը, հիվանդությունների կանխարգելմանը, վթարների, տարերային աղետների հետևանքների նվազեցմանն ու վերացմանը.
	3. հաստատում և իրականացնում է ծրագրեր հանրային առողջապահության ոլորտում.
	4. հաստատում է հանրային առողջապահական նորմատիվներ, մեթոդական ուղեցույցներ, օրինակելի ԳՍԸ-ներ.
	5. պետական կառավարման համակարգի այլ մարմինների հետ մշակում և հաստատում է հանրային առողջապահության ոլորտի համատեղ նորմատիվ իրավական ակտեր.

6) կազմակերպում և իրականացնում է, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, միջոցառումներ՝ հանրության (մարդու) առողջության վրա շրջակա միջավայրի գործոնների, սոցիալական բնորոշիչների (դետերմինանտների) ազդեցության սոցիալ-հիգիենիկ մշտադիտարկումներ, ուսումնասիրություններ.

7) իրականացնում է հանրային առողջության ապահովման կազմակերպական մեթոդագործնական ղեկավարումը.

8) ապահովում է, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, հանրային իրազեկումը, բժշկական ու հանրային առողջապահական գիտելիքների տարածումը և առողջ ապրելակերպի քարոզչությունը.

9) իրականացնում է սանիտարահամաճարակային հսկողության ենթակա ապրանքների պետական գրանցումը.

10) իրականացնում է, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, միջոցառումներ՝ համաճարակաբանական դիտարկում, հիվանդությունների կանխարգելում.

11) մշակում է, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, հանրային առողջության ապահովման նպատակով անհրաժեշտ առաջարկություններ.

12) իրականացնում է, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, հիվանդությունների վարչական վիճակագրական հաշվառում.

13) սահմանում է Միջազգային առողջապահական (բժշկասանիտարական) կանոնների (2005 թվական) հարցերով ազգային համակարգող մարմնի և Առողջապահության համաշխարհային կազմակերպության հաղորդակցման կետերի միջև կանոնավոր կապի ապահովման կարգը.

14) հաստատում է մարդու համար ախտածնության 1-4-րդ խմբերի միկրոօրգանիզմների, հելմինթների և կենսաբանական ծագում ունեցող թույների ցանկը:

 2. Համաճարակաբանական դիտարկման, հիվանդությունների համալիր հսկողության, հիվանդությունների կանխարգելման և հանրային առողջության ապահովման համար անհրաժեշտ գործողությունների իրականացման նպատակով պացիենտների անձնական տվյալները, ներառյալ՝ «Անձնական տվյալների պաշտպանության մասին» օրենքով սահմանված հատուկ կատեգորիայի անձնական տվյալները, մշակվում են համաձայն «Բնակչության բժշկական օգնության և սպասարկման մասին» Հայաստանի Հանրապետության օրենքի, առանց պացինետի համաձայնության:

 3. Համաճարակաբանական դիտարկման, հիվանդությունների կանխարգելման և հանրային առողջության ապահովման համար Լիազոր մարմինը, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, սույն օրենքի 19-րդ հոդվածում նշված դեպքերի արձանագրման ժամանակ հանրային առողջապահական նորմատիվներով սահմանված դեպքերում կարող է մուտք գործել հիվանդության օջախ և իրականացնել դեպքի և օջախի համաճարակաբանական հետազոտություն և (կամ) համաճարակաբանական հետախուզություն:

| **Հոդված 9. Պետական և տեղական ինքնակառավարման մարմինների լիազորությունները բնակչության հանրային առողջապահության բնագավառում** |
| --- |

1. Պետական և տեղական ինքնակառավարման մարմիններն իրենց իրավասության շրջանակներում`

1) ապահովում են հանրային առողջության ապահովման մասին օրենսդրության կիրառումը.

2) մշակում և հաստատում են բնակչության հանրային առողջապահական տեղական ծրագրեր, ապահովում են դրանց կատարումը, կազմակերպում և ֆինանսավորում է հանրային առողջապահական փորձաքննությունների իրականացումը.

3) համակարգում են իրենց տարածքում գործող հիմնարկների և իրավաբանական անձանց (անկախ սեփականության կամ կազմակերպական-իրավական ձևից), ֆիզիկական անձանց կողմից կանխարգելիչ և հակահամաճարակային միջոցառումների իրականացումը.

4) կազմակերպում են օպերատիվ միջոցառումներ հիվանդությունների բռնկումների, համաճարակների, թունավորումների կանխարգելման ու վերացման ուղղությամբ.

5) ապահովում են բարենպաստ շրջակա միջավայրի նկատմամբ ֆիզիկական անձանց իրավունքների իրացման պայմանները.

6) օրենքով սահմանված դեպքերում իրականացնում են այլ լիազորություններ:

**Հոդված 10. Հայաստանի Հանրապետության առողջապահական և աշխատանքի տեսչական մարմնի լիազորությունները հանրային առողջապահության բնագավառում**

1. Հայաստանի Հանրապետության առողջապահական և աշխատանքի տեսչական մարմինը, իր իրավասության շրջանակներում, (այսուհետ՝ Տեսչական մարմին) իրականացնում է`

1) Հայաստանի Հանրապետության տարածքում հանրային առողջության ապահովման մասինօրենսդրության պահանջների նկատմամբ վերահսկողություն՝ օրենսդրությամբ սահմանված կարգով.

2) հանրային առողջապահության բնագավառում վերահսկողության իրականացման մեթոդական ղեկավարում.

3) բնակչության առողջության վրա շրջակա միջավայրի գործոնների ազդեցության զննումների իրականացում.

4) հանրային իրազեկում, բժշկական ու հանրային առողջապահականգիտելիքների տարածում և առողջ ապրելակերպի քարոզչություն:

# ***ԳԼՈՒԽ 3. ՖԻԶԻԿԱԿԱՆ ԵՎ ԻՐԱՎԱԲԱՆԱԿԱՆ ԱՆՁԱՆՑ, ԱՆՀԱՏ ՁԵՌՆԱՐԿԱՏԵՐԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ ՀԱՆՐԱՅԻՆ ԱՌՈՂՋԱՊԱՀՈՒԹՅԱՆ ՈԼՈՐՏՈՒՄ***

**Հոդված 11. Ֆիզիկական անձանց իրավունքները հանրային առողջապահության ոլորտում**

1. Ֆիզիկական անձինք հանրային առողջապահության ոլորտում իրավունք ունեն.

1) ունենալ իրենց և իրենց սերունդների կենսունակության ու առողջության համար բարենպաստ պայմաններ.

2) Հայաստանի Հանրապետության օրենսդրությանը համապատասխան ստանալ հանրային առողջապահության և հանրային առողջության իրավիճակի մաuին լիարժեք տեղեկատվություն.

3) հանրային առողջապահության վերաբերյալ ներկայացնել առաջարկություններ հանրային իշխանության մարմիններին.

4) Հայաստանի Հանրապետության օրենսդրությամբ սահմանված կարգով մասնակցել հանրային առողջապահությանը վերաբերող որոշումների և ծրագրերի քննարկմանը.

5) Հայաստանի Հանրապետության օրենքներով սահմանված դեպքերում՝ այլ իրավունքներ:

**Հոդված 12**. **Հանրային առողջապահության ոլորտում անհատ ձեռնարկատերերի և իրավաբանական անձանց իրավունքները**

1. Անհատ ձեռնարկատերերը և իրավաբանական անձինք հանրային առողջապահության ոլորտում իրավունք ունեն՝

* 1. Հայաստանի Հանրապետության օրենսդրությամբ սահմանված կարգով ստանալ հանրային առողջապահության և հանրային առողջության իրավիճակի մաuին լիարժեք տեղեկատվություն.
	2. Հայաստանի Հանրապետության օրենսդրությամբ սահմանված կարգով Տեսչական մարմնի կողմից իրազեկվել հանրային առողջության ապահովման օրենսդրության մաuին.
	3. Հայաստանի Հանրապետության օրենսդրությամբ սահմանված կարգով մասնակցել հանրային առողջապահությանը վերաբերող որոշումների և ծրագրերի քննարկմանը.
	4. Հայաստանի Հանրապետության օրենքներով սահմանված դեպքերում՝ այլ իրավունքներ:

 **Հոդված 13. Հանրային առողջապահության ոլորտում ֆիզիկական անձանց պարտականությունները**

1. Ֆիզիկական անձինք հանրային առողջապահության ոլորտում պարտավոր են`

1) կատարել հանրային առողջության ապահովման մասին օրենսդրության պահանջները.

2) կատարել Լիազոր մարմնի հրամանները, ինչպես նաև Տեսչական մարմնի իրավասու պաշտոնատար անձանց հրամանները, կարգադրագրերը.

3) չկատարել այնպիսի գործողություններ, որոնք կարող են վնաս հասցնել հանրության և(կամ) այլ անձանց առողջությանը` ուղղակիորեն կամշրջակա միջավայրի գործոնները վատթարացնելու կամ վնասելու միջոցով.

4) մասնակցել կանխարգելիչ և հակահամաճարակային միջոցառումների իրականացմանը՝ միաժամանակ չխոչընդոտելով Լիազոր մարմնի, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների, կողմից սույն օրենքի 20-րդ հոդվածով սահմանված գործառույթների իրականացմանը.

5) Հայաստանի Հանրապետության օրենքներով սահմանված դեպքերում՝ կատարել այլ պարտականություններ:

**Հոդված 14. Հանրային առողջապահության ոլորտում անհատ ձեռնարկատերերի և իրավաբանական անձանց պարտականությունները**

1. Անհատ ձեռնարկատերերը և իրավաբանական անձինք իրենց կողմից իրականացվող գործունեության առանձնահատկություններին համապատասխան հանրային առողջապահության ոլորտում պարտավոր են`

1) մշակել ու իրականացնել կանխարգելիչ և հակահամաճարակային միջոցառումներ շրջակա միջավայրի աղտոտման վերացման և կանխման, բնակչության աշխատանքի, կենցաղի, կրթության և հանգստի պայմանների բարելավման, ինչպես նաև հիվանդությունների առաջացման և տարածման կանխարգելման ուղղությամբ.

2) կատարել հանրային առողջության ապահովման մասինօրենսդրության պահանջները, Լիազոր մարմնի հրամանները, ինչպես նաև Տեսչական մարմնի իրավասու պաշտոնատար անձանց հրամանները, կարգադրագրերը.

3) մասնակցել կանխարգելիչ և հակահամաճարակային միջոցառումների իրականացմանը՝ միաժամանակ չխոչընդոտելով Լիազոր մարմնին, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների, սույն օրենքի 20-րդ հոդվածով սահմանված գործառույթների իրականացմանը.

4) չկատարել այնպիսի գործողություններ, որոնք կարող են վնաս հասցնել հանրության և(կամ) այլ անձանց առողջությանը` ուղղակիորեն կամշրջակա միջավայրի գործոնները վատթարացնելու կամ վնասելու միջոցով.

5) բնակչությանը, պետական, տարածքային կառավարման համակարգի, ինչպես նաև տեղական ինքնակառավարման մարմիններին իրազեկել վթարային իրավիճակների, արտադրության ընդհատման, տեխնոլոգիական գործընթացների խախտումների վերաբերյալ, որոնք սպառնում են հանրային առողջությանը.

6) իրականացնել աշխատողների իրազեկում, նրանց շրջանում բժշկական ու հանրային առողջապահական գիտելիքների տարածում և առողջ ապրելակերպի քարոզչություն՝ հանրային առողջապահական նորմատիվներին համապատասխան.

7) Հայաստանի Հանրապետության օրենքներով սահմանված դեպքերում՝ կատարել այլ պարտականություններ:

# ***ԳԼՈՒԽ 4. ՀԻՎԱՆԴՈՒԹՅՈՒՆՆԵՐԻ ԻՄՈՒՆԱԿԱՆԽԱՐԳԵԼՈՒՄ***

**Հոդված 15. Հիվանդությունների իմունականխարգելման պետական քաղաքականությունը, կազմակերպումը և իրականացումը**

1. Իմունականխարգելումը կազմակերպվում և իրականացվում է համաձայն իմունականխարգելման ազգային ծրագրի, որը հաստատվում է Հայաստանի Հանրապետության կառավարության կողմից որոշակի ժամանակահատվածի համար՝ սահմանելով հիվանդությունների և պատվաստումների նպատակային ցուցանիշները, դրանց հասնելու առաջնահերթ միջոցառումները, պատվաստումների ազգային օրացույցը, ինչպես նաև պատվաստման կամ կանխարգելման միջազգային վկայականի ձևը և տրամադրման կարգը։
2. Իմունականխարգելումն իրականացվում է պատվաստումների համար բժշկական հակացուցումներ չունեցող անձանց ըստ պատվաստումների ազգային օրացույցի՝ պլանային, ըստ հանրային առողջապահական նորմատիվների՝ համաճարակաբանական ցուցումով, ինչպես նաև անձի հաշվին կամավոր հիմունքներով՝ պատվաստումների ազգային օրացույցում չընդգրկված պատվաստումներ:
3. Իմունականխարգելման ոլորտում պետությունը երաշխավորում է՝
4. պատվաստումների ազգային օրացույցում ընդգրկված և (կամ) համաճարակաբանական ցուցումով պատվաստումների հասանելիությունը և մատչելիությունը՝ դրանց իրականացումը բնակչության առողջության պահպանման և բարելավման ծրագրերի շրջանակում պետության կողմից երաշխավորված անվճար պայմաններով.

2) իմունականխարգելման անվտանգությանն ուղղված միջոցառումներ՝ պետական վերահսկողության, շարունակական դիտարկման, բուժաշխատողների վերապատրաստման և շարունակական կրթման, բնակչությանն իմունականխարգելման վերաբերյալ լիարժեք և մատչելի տեղեկատվության ապահովման միջոցով.

3) բժշկական օգնություն և սպասարկում իրականացնող կազմակերպություններին պատվաստումների ազգային օրացույցում ընդգրկված, ինչպես նաև համաճարակաբանական ցուցումով պատվաստումների կատարման համար անհրաժեշտ պատվաստանյութերով ապահովումը:

4. Իմունականխարգելման գործընթացի կազմակերպման և իրականացման, բժշկական իմունակենսաբանական պատրաստուկների արդյունավետ կառավարման, հետպատվաստումային անբարեհաջող դեպքերի և բժշկական հակացուցումների ցանկը ու դրանց վարման պահանջները սահմանվում են հանրային առողջապահական նորմատիվներով։

1. Լիազոր մարմնի հրամանով կարող են ստեղծվել անկախ խորհրդակցական մարմիններ՝ փորձագիտական խմբեր, որոնց, ապացուցողական բժշկության հիման վրա ներկայացված առաջարկությունները, քննարկվում են Լիազոր մարմնի կողմից՝ իմունականխարգելման վերաբերյալ որոշումներ կայացնելիս: Փորձագիտական խմբերի անհատական կազմը և աշխատակարգը հաստատվում է Լիազոր մարմնի կողմից:
2. Օտարերկրյա պետությունից ժամանող օտարերկրյա քաղաքացիներին կամ քաղաքացիություն չունեցող անձանց կարող է պարտադիր պատվաստման պահանջ ներկայացվել, եթե տվյալ պահանջը Հայաստանի Հանրապետության կառավարության կողմից հաստատվել և սահմանված կարգով հրապարակվել է արտաքին գործերի ոլորտում կառավարման Լիազոր մարմնի պաշտոնական կայքում օտարերկրյա քաղաքացու կամ քաղաքացիություն չունեցող անձի Հայաստանի Հանրապետության տարածք ժամանելու օրվանից առնվազն 10 օր առաջ: Մինչև պաշտոնական հրապարակման 10-րդ օրը օտարերկրյա պետությունից ժամանող կամ Հայաստանի Հանրապետությունում գտնվող օտարերկրյա քաղաքացիներին կամ քաղաքացիություն չունեցող անձանց պարտադիր պատվաստումը կատարվում է Հայաստանի Հանրապետության կողմից երաշխավորված անվճար պայմաններով:

**Հոդված 16. Իմունականխարգելման ենթակա անձանց իրավունքները**

1. Իմունականխարգելման ենթակա անձինք կամ նրանց օրինական ներկայացուցիչներն իրավունք ունեն՝

1) պատվաստումների, բժշկական հակացուցումների, հետպատվաստումային անբարեհաջող դեպքերի և հիվանդությունների հնարավոր ռիսկերի վերաբերյալ ստանալ լիարժեք տեղեկատվություն՝ համաձայն հանրային առողջապահական նորմատիվների.

2) Հայաստանի Հանրապետության կառավարության որոշմամբ սահմանված կարգով ստանալ կանխարգելիչ պատվաստումների վկայական և (կամ) պատվաստման և կանխարգելման միջազգային հավաստագիր.

3) հետպատվաստումային անբարեհաջող դեպքերի առաջացման դեպքում ստանալ պետության կողմից երաշխավորված անվճար և արտոնյալ պայմաններով բժշկական օգնություն և սպասարկում.

4) իրազեկված գրավոր hրաժարվելու պատվաստումից սահմանված կարգով՝ համաձայն հանրային առողջապահական նորմատիվների, բացառությամբ համաճարակաբանական ցուցումով իրականացվող պատվաստումների, նախազորակոչային տարիքի քաղաքացիների, զինծառայողների, բուժաշխատողների և սոցիալական պաշտպանության հաստատությունների աշխատակիցների, բնակիչների և (կամ) սաների.

5) կամավոր հիմունքներով և իր հաշվին ստանալ պատվաստումների ազգային օրացույցում չընդգրկված պատվաստումներ:

**Հոդված 17. Իմունականխարգելման ենթակա անձանց պարտականությունները**

1. Իմունականխարգելման ենթակա անձինք կամ նրանց օրինական ներկայացուցիչները պարտավոր են՝

1) ապահովել իրենց, իրենց երեխաների, Հայաստանի Հանրապետության օրենքովսահմանված կարգով անգործունակ կամ սահմանափակ գործունակ ճանաչված անձանց և իրենց խնամակալության տակ գտնվող անձանց մասնակցությունը պատվաստումներիազգային օրացույցում ընդգրկված կամ համաճարակաբանական ցուցումով իրականացվող պատվաստումներին.

2) պահպանել հանրային առողջապահական նորմատիվներով սահմանված պատվաստումների վերաբերյալ պահանջները:

2. Պատվաստումից հրաժարվելու և պատվաստումով կանխարգելվող հիվանդությամբ հիվանդանալու դեպքում անձինք պարտավոր են ինքնուրույն հոգալ բուժման ծախսերը:

**Հոդված 18. Պատվաստումներից հրաժարվելու դեպքում իմունականխարգելման ենթակա անձանց իրավունքների սահմանափակումները**

1. Պատվաստումներից հրաժարվելու դեպքում իմունականխարգելման ենթակա անձանց իրավունքները կարող են սահմանափակվել՝

1) նախադպրոցական, հանրակրթական, միջին մասնագիտական, բարձրագույն, առողջարանային, սպորտային և սոցիալական պաշտպանության հաստատություններ հաճախելու ժամանակավոր մերժումով՝ մինչև անհրաժեշտ պատվաստումների կատարումը.

2) անձանց աշխատանքի ընդունվելու կամ հաճախելու ժամանակավոր մերժումով կամ ազատումով, եթե աշխատանքի իրականացումը կապված է վարակիչ հիվանդություններով հիվանդանալու և (կամ) տարածման բարձր վտանգի հետ և պահանջում է պատվաստումների կատարում:

1. Սույն հոդվածով նախատեսված իրավունքների սահմանափակումը չի տարածվում տվյալ պատվաստում ստանալու բժշկական հակացուցումներ ունեցող անձանց վրա:
2. Վարակիչ հիվանդություններով հիվանդանալու և (կամ) տարածման բարձր վտանգի հետ կապված աշխատանքների ցանկը հաստատվում է Հայաստանի Հանրապետության կառավարության կողմից:

# ***ԳԼՈՒԽ 5. ԿԱՆԽԱՐԳԵԼԻՉ ԵՎ ՀԱԿԱՀԱՄԱՃԱՐԱԿԱՅԻՆ ՄԻՋՈՑԱՌՈՒՄՆԵՐԻ ԿԱԶՄԱԿԵՐՊՈՒՄ ԵՎ ԻՐԱԿԱՆԱՑՈՒՄ***

| **Հոդված 19** | **Հանրային առողջապահական ընդհանուր պահանջները հիվանդությունների կանխարգելման բնագավառում** |
| --- | --- |

 1. Հիվանդությունների դեպքերը ենթակա են հաշվառման և հաղորդման բժշկական օգնություն և սպասարկում իրականացնող կազմակերպությունների կողմից: Հաղորդման և հաշվառման ենթակա հիվանդությունների ցանկը հաստատվում և դրանց հաշվառումը և հաղորդումն իրականացվում է Լիազոր մարմնի ղեկավարի սահմանած հանրային առողջապահական նորմատիվների համաձայն:

2. Հիվանդությունների դեպքերի կամ բռնկումների, համաճարակների արձանագրման ժամանակ իրականացվում է դեպքի և վարակի օջախի համաճարակաբանական հետազոտություն և (կամ) համաճարակաբանական հետախուզություն՝ համաձայն հանրային առողջապահական նորմատիվների:

3. Հանրության (մարդու) առողջության վրա շրջակա միջավայրի գործոնների՝ վնասակար ազդեցության նվազեցման, դրանց կանխարգելման, բացառման, ինչպես նաև հիվանդությունների առաջացման, տարածման, կանխման ու վերացման նպատակով Լիազոր մարմինը, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, տեսչական մարմինները, տեղական ինքնակառավարման մարմիններն իրենց իրավասությունների շրջանակներում և բժշկական օգնություն ու սպասարկում իրականացնող կազմակերպությունները, հանրային առողջապահական նորմատիվներին համապատասխան, սույն օրենքի 8-14-րդ հոդվածներով և այլ օրենքներով սահմանված կարգով իրականացնում են հետևյալ կանխարգելիչ և հակահամաճարակային միջոցառումները.

1) բժշկական փաստաթղթերի, ներառյալ՝ բժշկական զննություն կամ լաբորատոր հետազոտություն հավաստող կամ կանխարգելիչ այլ միջոցառումներ հավաստող փաստաթղթերի ուսումնասիրություն.

2) Լիազոր մարմնի որոշմամբ սահմանված վարակիչ հիվանդությունների տեսակետից անբարենպաստ երկրներ կամ վարակի օջախ հանդիսացող վայրեր ուղևորությունների պատմության ուսումնասիրություն.

3) բժշկական զննության իրականացում.

4) ախտահանում, միջատազերծում, կրծողազերծում.

5) կոնտակտավորների, ինչպես նաև վարակիչ հիվանդությունների հարուցիչներ կրողների բժշկական զննություն կամ բժշկական օգնություն և սպասարկում, այդ թվում` իմունականխարգելման իրականացում կամ հոսպիտալացում.

6) Լիազոր մարմնի որոշմամբ սահմանված վարակիչ հիվանդությունների տեսակետից անբարենպաստ երկրներից Հայաստանի Հանրապետության տարածք մուտք գործող կամ Հայաստանի Հանրապետության տարածքում գտնվող վարակիչ հիվանդության կասկածով անձանց հայտնաբերելիս բժշկական օգնություն և սպասարկում իրականացնող կազմակերպությունը, պետական սահմանի անցման կետերում պետական վերահսկողություն իրականացնող մարմինները, դեպքն արձանագրող այլ անձինք կամ մարմինները, հանրային առողջապահական նորմատիվներին համապատասխան, տեղեկացնում են Լիազոր մարմնին` ապահովելով այդ անձանց ժամանակավոր մեկուսացումը, անհրաժեշտության դեպքում` հոսպիտալացումը.

7) վարակի կասկածով անձանց, ինչպես նաև վարակիչ հիվանդությունների հարուցիչներ կրող անձանց, կոնտակտավորների նկատմամբ բժշկական հսկողության սահմանում.

8) վարակի կասկածով անձանց, ինչպես նաև վարակիչ հիվանդությունների հարուցիչներ կրող անձանց, կոնտակտավորների շփումների հետագծելիությանուսումնասիրությաննուղղված միջոցառումների ձեռնարկում.

9) անհատական պաշտպանության միջոցների օգտագործման ապահովում:

4. Սույն հոդվածով նախատեսված անհատական պաշտպանության միջոցների ցանկը, դրանց կիրառման դեպքերն ու կարգը, ինչպես նաև սանիտարահամաճարակային անվտանգության կանոնները ենթաօրենսդրական նորմատիվ իրավական ակտով սահմանում է Լիազոր մարմնի ղեկավարը:

5. Սույն հոդվածի 3-րդ մասի 5-րդ կետով նախատեսված միջոցառումների ենթակա անձը իրեն հասկանալի լեզվով անհապաղ տեղեկացվում է այն ախտանիշների մասին, որոնց առկայության հիմքով կատարվում է համապատասխան միջոցառումը, իսկ հոսպիտալացման դեպքում՝ նաև այն վայրի մասին, որտեղ կատարվելու է հոսպիտալացումը: Անձի պահանջով հոսպիտալացում իրականացնողը պարտավոր է այդ մասին անհապաղ տեղեկացնել նրա ընտրած անձին։

6. Անձի` սույն հոդվածի 3-րդ մասի 5-րդ կետով նախատեսված միջոցառումներից (բացառությամբ իմունականխարգելման) հրաժարվելու դեպքում դրանք իրականացվում են Հայաստանի Հանրապետության քաղաքացիական դատավարության օրենսգրքով սահմանված կարգով:

7. Ելնելով համաճարակային իրավիճակից՝ Հայաստանի Հանրապետության կառավարության որոշմամբ կարող է սահմանափակվել Հայաստանի Հանրապետության տարածք մուտք գործելը, եթե տվյալ երկրից մուտք գործող անձինք չունեն համապատասխան պատվաստում կոնկրետ հիվանդության դեմ՝ բացառությամբ Հայաստանի Հանրապետության քաղաքացիների:

8. Սույն հոդվածի 3-րդ մասի 6-րդ կետով սահմանված դեպքերում ժամանակավոր մեկուսացման նկատմամբ ենթակա են կիրառման սույն օրենքի 26-րդ հոդվածով սահմանված երաշխիքները:

9. Հիվանդություններիառաջացման և տարածման, կանխման ու վերացման նպատակով զինված ուժերի, ոստիկանության զորքերի և սահմանապահ զորքերի զորամասերում «Հայաստանի Հանրապետության զինված ուժերի ներքին ծառայության կանոնագիրքը հաստատելու մասին» օրենքով սահմանված կանխարգելիչ և հակահամաճարակային միջոցառումները կարող են իրականացնել պաշտպանության բնագավառում պետական կառավարման լիազոր մարմինը, Ոստիկանությունը կամ Ազգային անվտանգության ծառայությունը:

**Հոդված 20. Ախտահանման, միջատազերծման և կրծողազերծման աշխատանքների կազմակերպումը և իրականացումը**

1. Վարակիչ հիվանդությունների կանխարգելման նպատակով իրականացվում է ախտահանում, միջատազերծում, կրծողազերծում:
2. Ախտահանում և (կամ) միջատազերծում և (կամ) կրծողազերծում կարող են իրականացնել Հայաստանի Հանրապետության օրենսդրությամբ սահմանված կարգով բժշկական օգնության և սպասարկման՝ ոչ բուժական բնույթի գործունեության իրականացման համապատասխան լիցենզիա ունեցող իրավաբանական կամ ֆիզիկական անձը կամ անհատ ձեռնարկատերը, ինչպես նաև պետական կամ տեղական ինքնակառավարման մարմին չհանդիսացող պետական կամ համայնքի հիմնարկը (այսուհետ՝ ախտահանում և (կամ) միջատազերծում և (կամ) կրծողազերծում իրականացնող):
3. Ախտահանում և (կամ) միջատազերծում և (կամ) կրծողազերծում իրականացնողները պարտավոր են հանրային առողջապահական նորմատիվներով սահմանված դեպքերում ու կարգով՝ իրենց միջոցների հաշվին կազմակերպել ախտահանման, միջատազերծման, կրծողազերծման աշխատանքներ:
4. Ախտահանում և (կամ) միջատազերծում և (կամ) կրծողազերծում իրականացնելու համար անհրաժեշտ տեխնիկական և մասնագիտական որակավորման պահանջներն ու պայմանները սահմանում է Հայաստանի Հանրապետության կառավարությունը:

**Հոդված 21. Բժշկական պարտադիր զննությունը**

1. Առանձին մասնագիտությունների, ինչպես նաև առանձին հիմնարկների և կազմակերպությունների աշխատողները մարդկանց առողջության պահպանման, վարակիչ և մասնագիտական հիվանդությունների կանխարգելման նպատակով ենթակա են նախնական և պարբերական բժշկական զննության:

2. Առողջական վիճակի պարտադիր նախնական (աշխատանքի ընդունվելիս) և պարբերական բժշկական զննության կարգը, գործունեության ոլորտների, որոնցում զբաղված անձինք ենթակա են առողջական վիճակի պարտադիր զննության, և բժշկական զննության ծավալի ու հաճախականության ցանկը, անձնական սանիտարական (բժշկական) գրքույկի, բժշկական զննության ենթակա անձանց անվանացանկի ձևերը սահմանում է Հայաստանի Հանրապետության կառավարությունը, բացառությամբ «Սննդամթերքի անվտանգության պետական վերահսկողության մասին» Հայաստանի Հանրապետության օրենքի 19-րդ հոդվածի 2-րդ մասի 7-րդ կետով սահմանված դեպքի։

3. Արտադրական միջավայրում և աշխատանքային գործընթացի վնասակար ու վտանգավոր գործոնների ազդեցությանը ենթարկվող բնակչության առանձին խմբերի առողջական վիճակի պարտադիր նախնական (աշխատանքի ընդունվելիս) և պարբերական բժշկական զննության անցկացման կարգը, գործոնների, կատարվող աշխատանքների բնույթի, զննության ծավալի, բժշկական հակացուցումների ցանկերը և աշխատանքի պայմանների հիգիենիկ բնութագրման կարգը սահմանում է Հայաստանի Հանրապետության կառավարությունը:

4. Այն անձանց, որոնք չեն ենթարկվել նախնական և պարբերական բժշկական զննության, ինչպես նաև եթե բժշկական զննությամբ ախտորոշվել է Հայաստանի Հանրապետության կառավարության սահմանած հիվանդություններից որևէ մեկը, ապա Տեսչական մարմնի որոշմամբ, մինչև սահմանված կարգով բժշկական զննության ենթարկվելը, իսկ հիվանդության դեպքում՝ մինչև առողջացումը, չեն թույլատրում աշխատել Հայաստանի Հանրապետության կառավարության սահմանած կարգով:

| **Հոդված 22.** | **Կարանտին սահմանելը** |
| --- | --- |

1. Վարակիչ հիվանդությունների` Հայաստանի Հանրապետության տարածք ներբերման (ներթափանցման), դրանց առաջացման ու տարածման վտանգի, բռնկումների, համաճարակների առաջացման, ինչպես նաև դրանց հետևանքով արտակարգ իրավիճակ առաջանալու դեպքերում կարող է սահմանվել կարանտին:

2. Կարանտինը սահմանվում է Հայաստանի Հանրապետության ամբողջ տարածքում կամ դրա առանձին տարածքներում (հասցեներում):

3. Կարանտին սահմանելու մասին որոշումը Լիազոր մարմնի առաջարկությամբ կայացնում են`

1) Հայաստանի Հանրապետության կառավարությունը` Հայաստանի Հանրապետության ամբողջ տարածքում կամ պետական սահմանի անցման կետում կամ կարանտինային գոտում երկու կամ ավելի մարզ (ներառյալ՝ մեկ կամ ավելի մարզեր և Երևան քաղաքը) ներառելու դեպքում, այդ թվում` արտակարգ իրավիճակի հիմք հանդիսացող կարանտինի դեպքում.

2) մարզպետը` Հայաստանի Հանրապետության համապատասխան վարչատարածքային միավորում կամ դրա առանձին տարածքում, այդ թվում՝ տվյալ վարչատարածքային միավորում գտնվող կամ գործունեություն իրականացնող կազմակերպությունների (անկախ սեփականության կամ կազմակերպական-իրավական ձևից) գտնվելու կամ գործունեություն իրականացնելու վայրում.

3) Երևանի քաղաքապետը` Երևան քաղաքում կամ դրա առանձին տարածքում, այդ թվում՝ Երևան քաղաքում գտնվող կամ գործունեություն իրականացնող կազմակերպությունների (անկախ սեփականության կամ կազմակերպական-իրավական ձևից) գտնվելու կամ գործունեություն իրականացնելու վայրում։

4. Կարանտին սահմանելու մասին որոշման մեջ նշվում են նաև՝

1) կարանտին սահմանելու հիմքերը.

2) կարանտինային գոտու սահմանները.

3) կարանտին սահմանելու ժամկետը.

4) անհատական պաշտպանության միջոցների օգտագործման պահանջը.

5) անհրաժեշտ կանխարգելիչ, հակահամաճարակային և սահմանափակող միջոցառումների ցանկը, սահմանափակող միջոցառումների կիրառման կարգը, դրանց կիրառման ժամկետը, կազմակերպումն ու իրականացումն ապահովելու համար պատասխանատու մարմինները, բացառությամբ օրենքով նախատեսված դեպքերի։

5. Լիազոր մարմինը, գնահատելով սույն օրենքի 19-րդ հոդվածի 3-րդ մասի 6-րդ կետով սահմանված կարգով ստացված տեղեկատվությունը, հիվանդության հարուցիչի ախտածնությունը, տարածման առանձնահատկությունները, տարածքի բնական-աշխարհագրական պայմանները՝ հիվանդության արմատավորման տեսակետից, կարանտին սահմանելու և անհրաժեշտ սահմանափակող միջոցառումներ կիրառելու մասին առաջարկություն է ներկայացնում Հայաստանի Հանրապետության կառավարություն կամ համապատասխան մարզպետին կամ Երևանի քաղաքապետին։

6. Կարանտին սահմանելու մասին որոշումը կայացվում է Լիազոր մարմնի կողմից համապատասխան առաջարկությունը Հայաuտանի Հանրապետության կառավարություն կամ կարանտին սահմանելու իրավասություն ունեցող անձանց ներկայացվելուց հետո 24 ժամվա ընթացքում։ Սահմանված ժամկետում որոշում չկայացվելու դեպքում սույն օրենքի 19-րդ հոդվածի 3-րդ մասի 6-րդ կետով սահմանված անձանց ժամանակավոր մեկուսացումը վերացվում է:

| **Հոդված 23.** | **Կարանտին սահմանելու դեպքում կիրառվող սահմանափակող միջոցառումները** |
| --- | --- |

1. Կարանտին սահմանելու դեպքում, ի թիվս սույն օրենքի 19-րդ հոդվածի 3-րդ մասում նշված միջոցառումների, կարող են կիրառվել հետևյալ սահմանափակող միջոցառումները.

1) կարանտինային գոտում մուտքի և ելքի հատուկ ռեժիմի սահմանում.

2) «Պետական սահմանի մասին» օրենքի 16-րդ հոդվածով նախատեսված՝ պետական սահմանով հաղորդակցության ժամանակավոր դադարեցում կամ սահմանափակում.

3) անձանց ազատ տեղաշարժվելու իրավունքի սահմանափակումներ.

4) օբսերվացիա.

5) մեկուսացում:

2. Սույն հոդվածով սահմանված միջոցառումները կիրառվում են վարակիչ հիվանդությունների տարածումը կանխելու, դրանց հետևանքները վերացնելու, հանրության (մարդու) առողջությունը պահպանելու նպատակներով և պետք է համաչափ լինեն այդ նպատակներին: Կարանտին սահմանելու դեպքում հանրային իշխանության մարմինների գործողությունները պետք է համարժեք լինեն կարանտին սահմանելու հիմք հանդիսացած հանգամանքներով պայմանավորված իրավիճակին։

3. Սույն հոդվածով սահմանված միջոցառումների կիրառումը չի կարող խոչընդոտել Ազգային ժողովի, Սահմանադրական դատարանի, դատարանների, Մարդու իրավունքների պաշտպանի, զինված ուժերի, ոստիկանության զորքերի և սահմանապահ զորքերի բնականոն գործունեությունը:

4. Արտակարգ իրավիճակ առաջացնող համաճարակով պայմանավորված կարանտին սահմանելու դեպքում բնակչության պաշտպանությունը, կիրառվող այլ միջոցառումների ցանկը, այդ միջոցառումների կազմակերպման և իրականացման կարգն ու առանձնահատկությունները սահմանվում են սույն օրենքի 6-րդ գլխով:

| **Հոդված 24.** | **Կարանտինային գոտում մուտքի և ելքի հատուկ ռեժիմ սահմանելը** |
| --- | --- |

1. Կարանտին սահմանելու մասին որոշմամբ մուտքի և ելքի հատուկ ռեժիմ սահմանված լինելու դեպքում հատուկ ռեժիմի իրականացումն ապահովելու համար կարող են տեղադրվել հատուկ անցակետեր և բժշկական զննության իրականացման կետեր:

2. Հատուկ անցակետերում և բժշկական զննության կետերում անվտանգության և ռեժիմի պահպանությունն ապահովում է Ոստիկանությունը:

3. Սույն հոդվածի 2-րդ մասով սահմանված անվտանգության և ռեժիմի պահպանությանը կարող են ներգրավվել նաև Լիազոր մարմնի ներկայացուցիչները, Տեսչական մարմինը, տեղական ինքնակառավարման մարմինները, Ազգային անվտանգության ծառայությունը և արտակարգ իրավիճակների բնագավառում պետական կառավարման լիազոր մարմինը:

| **Հոդված 25.** | **Անձանց ազատ տեղաշարժվելու իրավունքի և տրանսպորտային միջոցների տեղաշարժման սահմանափակումները** |
| --- | --- |

1. Կարանտին սահմանելու մասին որոշմամբ կարող են կիրառվել անձանց ազատ տեղաշարժվելու իրավունքի և տրանսպորտային միջոցների տեղաշարժման հետևյալ սահմանափակումները.

1) տեղաշարժվելու իրավունքի սահմանափակում որոշակի տարածքի սահմաններում.

2) անհատական պաշտպանության միջոցների առկայություն և կիրառություն և սանիտարահամաճարակային անվտանգության կանոնների պահպանում.

3) բնակության վայրի բնակելի տարածքից դուրս գտնվելիս և տեղաշարժվելիս անձը հաստատող փաստաթղթի առկայություն.

4) անձնական օգտագործման մարդատար և բեռնատար տրանսպորտային միջոցներում, կանոնավոր և ոչ կանոնավոր ուղևորափոխադրումներ իրականացնող տրանսպորտային միջոցներում, մարդատար-տաքսի ավտոմոբիլներում, հանրային տրանսպորտում անհատական պաշտպանության միջոցների կիրառում և սանիտարահամաճարակային կանոնների պահպանում, ուղևորների քանակի սահմանափակում, ինչպես նաև սույն կետով սահմանված սահմանափակումների կիրառման նկատմամբ հսկողության նպատակով տրանսպորտային միջոցների զննում:

2. Սույն հոդվածով նախատեսված միջոցառումների կիրառման նկատմամբ հսկողությունն իրականացնում և սահմանափակումների խախտման համար պատասխանատվության միջոցները կիրառում է Ոստիկանությունը:

| **Հոդված 26.** | **Մեկուսացում, օբսերվացիա** |
| --- | --- |

1. Մեկուսացման կամ օբսերվացիայի գրավոր հրահանգը տրվում է Լիազոր մարմնի կամ Տեսչական մարմնի անունից:

2. Մեկուսացման կամ օբսերվացիայի ենթակա յուրաքանչյուր անձ իրեն հասկանալի լեզվով անհապաղ տեղեկացվում է մեկուսացման կամ օբսերվացիայի պատճառների, բժշկական խորհրդատվության մատչելիության իրավունքի և իր պարտականությունների մասին: Մեկուսացման կամ օբսերվացիայի ենթարկված անձի պահանջով մեկուսացում կամ օբսերվացիա կիրառող մարմինը պարտավոր է անձի մեկուսացման կամ օբսերվացիայի մասին անհապաղ տեղեկացնել նրա ընտրած անձին։

3. Մեկուսացման կամ օբսերվացիայի շրջանակներում անձի` բժշկական հետազոտության ենթարկվելուց հրաժարվելու դեպքում այն իրականացվում է Հայաստանի Հանրապետության քաղաքացիական դատավարության օրենսգրքով սահմանված դատական կարգով:

4. Պաշտպանության բնագավառում պետական կառավարման լիազոր մարմնի, ոստիկանության զորքերի, սահմանապահ զորքերի զինծառայողներին (աշխատակիցներին) մեկուսացման կամ օբսերվացիայի հրահանգը, բացի սույն հոդվածի 1-ին մասով սահմանված մարմիններից, կարող է տրվել նաև համապատասխանաբար պաշտպանության բնագավառի պետական կառավարման լիազոր մարմնի, Ոստիկանության կամ Ազգային անվտանգության ծառայության անունից՝ նրանց ղեկավարի լիազորած պաշտոնատար անձանց գրավոր հրահանգով:

5. Ոստիկանությունը հսկողություն է իրականացնում մեկուսացված կամ օբսերվացված անձանց տրված հրահանգի պահանջների կատարման նկատմամբ, բացառությամբ սույն հոդվածի 4-րդ մասով նախատեսված դեպքերի: Ոստիկանությունը սույն մասով սահմանված գործառույթներն իրականացնելիս անհրաժեշտության դեպքում կարող է դիմել պետական կառավարման համակարգի և տեղական ինքնակառավարման մարմիններ: Սույն հոդվածի 4-րդ մասով նախատեսված դեպքերում հսկողությունն իրականացնում են պաշտպանության բնագավառում պետական կառավարման լիազոր մարմինը, Ոստիկանությունը կամ Ազգային անվտանգության ծառայությունը:

6. Պաշտպանության բնագավառում պետական կառավարման լիազոր մարմնի, ոստիկանության զորքերի, սահմանապահ զորքերի զինծառայողների (աշխատակիցների) մեկուսացման դեպքում անձը պաշտպանության բնագավառում պետական կառավարման լիազոր մարմնի, Ոստիկանության կամ Ազգային անվտանգության ծառայության ներկայացուցիչների հսկողությամբ և ուղեկցությամբ տեղափոխվում է համապատասխանաբար պաշտպանության բնագավառում պետական կառավարման լիազոր մարմնի ղեկավարի, Ոստիկանության պետի կամ Ազգային անվտանգության ծառայության տնօրենի սահմանած մեկուսացման կամ օբսերվացիայի վայրերը:

7. Մեկուսացման կամ օբսերվացիայի դեպքում անձը արտակարգ իրավիճակների բնագավառում պետական կառավարման լիազոր մարմնի կամ ոստիկանության ներկայացուցչի հսկողությամբ և Լիազոր մարմնի կամ Տեսչական մարմնի ներկայացուցչի ուղեկցությամբ տեղափոխվում է Լիազոր մարմնի ղեկավարի սահմանած մեկուսացման կամ օբսերվացման վայր, բացառությամբ սույն հոդվածի 4-րդ մասով նախատեսված դեպքերի:

8. Մեկուսացման կամ օբսերվացման վայրում անձի համար ապահովվում են սննդի, կեցության համար բավարար պայմաններ, բացառությամբ անձի մշտական բնակության կամ իր նախընտրությամբ մեկ այլ վայրում մեկուսացման կամ օբսերվացիայի դեպքերի, բժշկական խորհրդատվություն: Անհրաժեշտության դեպքում մեկուսացված անձի համար ապահովվում է բժշկական օգնություն և սպասարկում ստանալու հնարավորությունը:

9. Եթե օբսերվացիայի արդյունքներով անձի մոտ հաստատվում է վարակիչ հիվանդություն, ապա նրա նկատմամբ կիրառվում է հոսպիտալացում` սույն օրենքով սահմանված դեպքերում և կարգով, կամ հրահանգվում է մեկուսանալ` սույն հոդվածով սահմանված կարգով:

10. Մեկուսացման և օբսերվացիայի իրականացման կարգը սահմանում է Հայաuտանի Հանրապետության կառավարությունը:

| **Հոդված 27.** | **Սահմանափակող միջոցառումների կիրառումն ապահովելու նպատակով անձանց տվյալների փոխանցումը** |
| --- | --- |

1. Սահմանափակող միջոցառումների կիրառման նկատմամբ հսկողություն իրականացնելու նպատակով սահմանափակման ենթակա անձանց՝ կարանտին սահմանելու հիմք հանդիսացող վարակիչ հիվանդության վերաբերյալ տվյալները էլեկտրոնային առողջապահության համակարգի միասնական օպերատորը փոխանցում է Տեսչական մարմին և Ոստիկանություն:

| **Հոդված 28.** | **Կարանտինի գործողության ժամկետը, դրա երկարաձգումը և կարանտինի դադարումը** |
| --- | --- |

1. Կարանտինը սահմանվում է մինչև վեց ամիս ժամկետով:

2. Կարանտին սահմանելու հիմքերը չվերանալու դեպքում դրա ժամկետը կարող է երկարաձգվել յուրաքանչյուր անգամ մինչև վեց ամիս՝ պահպանելով կարանտին սահմանելու՝ սույն օրենքով սահմանված կարգը:

3. Կարանտինը դադարում է կարանտինի ժամկետը լրանալու և չերկարաձգելու կամ կարանտին սահմանելու մասին որոշման գործողությունը դադարեցվելու դեպքում։

| **Հոդված 29.** | **Կարանտին սահմանելու դեպքում բնակչության բժշկական օգնության և սպասարկման կազմակերպումը** |
| --- | --- |

1. Կարանտին սահմանելու դեպքում բժշկական օգնության և սպասարկման լիցենզիա ունեցող կազմակերպությունները (անկախ սեփականության կամ կազմակերպական-իրավական ձևից) բժշկական օգնությունը և սպասարկումն իրականացնում են` հիմք ընդունելով Լիազոր մարմնի ղեկավարի հրամանները:

**Հոդված 30. Հիվանդությունների միջազգային տարածման կանխարգելում**

1. Հայաստանի Հանրապետության տարածքում ապահովվում են Առողջապահության համաշխարհային կազմակերպության Միջազգային առողջապահական (բժշկա-սանիտարական) կանոնների (2005 թվական) պահանջները` ուղղված հիվանդությունների առաջացման և միջազգային տարածման կանխմանը, վերահսկմանը, ինչպես նաև հանրային առողջապահական արձագանքի ապահովմանը, հիվանդությունների դեմ պայքարի և բնակչության առողջության ռիսկերին համարժեք արձագանքման միջոցառումների ձեռնարկմանը` առանց միջազգային առևտրի և փոխադրումների համար անհարկի խոչընդոտների:

2. Հայաստանի Հանրապետությունում Միջազգային առողջապահական (բժշկա-սանիտարական) կանոնների (2005 թվական) ներդրման համակարգումն իրականացվում է Լիազոր մարմնի կողմից:

**Հոդված 31. Արտակարգ իրավիճակների ժամանակ հանրային առողջության պահպանումը**

1. Արտակարգ իրավիճակների ժամանակ հանրային առողջության պահպանման նպատակով կազմակերպվում և իրականացվում են արտակարգ իրավիճակների առաջացման կանխարգելմանը, դրանց պատրաստվածությանը, գործողությունների պլանավորմանը, արձագանքմանը, դրանց հետևանքների սահմանափակմանը և վերացմանն ուղղված միջոցառումներ:
2. Արտակարգ իրավիճակներին պատրաստվածության և արձագանքման համար, հանրային առողջության պահպանման նպատակով, Լիազոր մարմնի կողմից մշակվում և հաստատվում են հանրային առողջապահական համալիր (բոլոր վտանգների դեպքում ընդհանուր), ինչպես նաև, ըստ արտակարգ իրավիճակի տեսակի և վտանգի գործոնի, մասնահատուկ (առանձին) ծրագրեր` ներառյալ արտակարգ իրավիճակների առաջացման կանխարգելման և դրանց հետևանքների սահմանափակմանը և վերացմանն ուղղված միջոցառումները:
3. Հանրային առողջապահության ոլորտում արտակարգ իրավիճակների պատրաստվածության և արձագանքման համար Լիազոր մարմնի կողմից ստեղծվում է հանրային առողջապահական արտակարգ գործառնական (օպերատիվ) կենտրոն:
4. Արտակարգ իրավիճակների ժամանակ, հանրային առողջության պահպանման նպատակով, Լիազոր մարմինը կազմակերպում և իրականացնում է վարժանքներ, կրթական ծրագրեր, ապահովում է արտակարգ իրավիճակների պատրաստվածությունը և դրանց ժամանակ գործողությունների համար կարողությունները և ռեսուրսները, ինչպես նաև մասնակցում է այլ մարմինների կողմից իրականացվող միջոցառումներին:

# ***ԳԼՈՒԽ 6. ԱՐՏԱԿԱՐԳ ԻՐԱՎԻՃԱԿԻ ՀԻՄՔ ՀԱՆԴԻՍԱՑՈՂ ՀԱՄԱՃԱՐԱԿՈՎ ՊԱՅՄԱՆԱՎՈՐՎԱԾ ԿԱՐԱՆՏԻՆ ՍԱՀՄԱՆԵԼՈՒ ԴԵՊՔՈՒՄ ԲՆԱԿՉՈՒԹՅԱՆ ՊԱՇՏՊԱՆՈՒԹՅԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ***

 **Հոդված 32. Արտակարգ իրավիճակի հիմք հանդիսացող համաճարակով պայմանավորված կարանտին սահմանելու դեպքում կիրառվող միջոցառումները**

1. Արտակարգ իրավիճակի հիմք հանդիսացող համաճարակով պայմանավորված կարանտին (այսուհետ սույն գլխում՝ կարանտին) սահմանելու դեպքում կարող են կիրառվել հետևյալ միջոցառումները.

1) սույն օրենքով սահմանված կանխարգելիչ և հակահամաճարակային միջոցառումներ՝ սույն գլխով սահմանված առանձնահատկությունների հաշվառմամբ.

2) հավաքներ կամ հանրային միջոցառումներ կազմակերպելու, անցկացնելու կամ դրանց մասնակցելու սահմանափակումներ.

3) իրավաբանական անձանց գործունեության հանրային առողջապահական նորմատիվների սահմանում.

4) ապրանքների փոխադրման սահմանափակումներ.

5) կրթական հաստատությունների գործունեության սահմանափակումներ.

6) սահմանափակումներ հանրային իշխանության մարմիններում և այլ հաստատություններում:

 2. Սույն հոդվածով սահմանված միջոցառումները կիրառվում են բացառապես կարանտին սահմանելու հիմք հանդիսացած հանգամանքները վերացնելու, մարդու (հանրության) առողջությունը պահպանելու նպատակով և պետք է համաչափ լինեն այդ նպատակին: Կարանտինի պայմաններում հանրային իշխանության մարմինների գործողությունները պետք է համարժեք լինեն կարանտին սահմանելու հիմք հանդիսացած հանգամանքներով պայմանավորված իրավիճակին։

 3. Սույն հոդվածով սահմանված միջոցառումների կիրառումը չի կարող խոչընդոտել Ազգային ժողովի, Սահմանադրական դատարանի, դատարանների, Մարդու իրավունքների պաշտպանի, համայնքի ավագանու, զինված ուժերի, այլ զորքերի, քաղաքացիական պաշտպանության և փրկարարական ստորաբաժանումների բնականոն գործունեությունը:

| **Հոդված 33.** | **Կանխարգելիչ և հակահամաճարակային միջոցառումների կիրառման առանձնահատկություններն արտակարգ իրավիճակի հիմք հանդիսացող համաճարակով պայմանավորված կարանտին սահմանելու դեպքում** |
| --- | --- |

1. Կարանտին սահմանելու դեպքում, հաշվի առնելով սույն գլխով սահմանված առանձնահատկությունները, կարող են կիրառվել սույն օրենքով սահմանված կանխարգելիչ և հակահամաճարակայինհետևյալ միջոցառումները.

1) համաճարակի (կարանտինային) գոտում մուտքի և ելքի հատուկ ռեժիմի սահմանում.

2) «Պետական սահմանի մասին» օրենքի 16-րդ հոդվածով նախատեսված՝ պետական սահմանով հաղորդակցության ժամանակավոր դադարեցում կամ սահմանափակում.

3) անձանց ազատ տեղաշարժվելու իրավունքի և տրանսպորտային միջոցների տեղաշարժման սահմանափակումներ.

4) օբսերվացիա.

5) մեկուսացում

6)սույն գլխով սահմանված այլ միջոցառումներ և սահմանափակումներ:

2. Կարանտին սահմանելու մասին Հայաստանի Հանրապետության կառավարության որոշմամբ (այսուհետ սույն գլխում՝ կարանտին սահմանելու մասին որոշում) կարող է սահմանվել մուտքի և ելքի հատուկ ռեժիմ Հայաստանի Հանրապետության ամբողջ տարածքում կամ դրա առանձին տարածքներում: Կարանտին սահմանելու մասին որոշմամբ կարող է արգելվել Հայաստանի Հանրապետության քաղաքացիություն չունեցող անձանց մուտքը Հայաստանի Հանրապետության տարածք, Հայաստանի Հանրապետության քաղաքացիների ելքը Հայաստանի Հանրապետության տարածքից, ինչպես նաև սահմանվել Հայաստանի Հանրապետություն մուտքի հատուկ կանոններ:

3. Հայաստանի Հանրապետության տարածք մուտք գործող անձանց նկատմամբ Հայաստանի Հանրապետության տարածք մուտք գործելուց անմիջապես հետո կարանտին սահմանելու մասին որոշմամբ սահմանված կարգով Տեսչական մարմինը սահմանային բժշկասանիտարական հսկիչ կետերում կարող է կիրառել սույն հոդվածի 1-ին մասով սահմանված կարանտինային և սանիտարահամաճարակային միջոցառումները։

| **Հոդված 34.** | **Հավաքներ կամ հանրային միջոցառումներ կազմակերպելու, անցկացնելու կամ դրանց մասնակցելու սահմանափակումները** |
| --- | --- |

1. Կարանտին սահմանելու մասին որոշմամբ կարող են կիրառվել հավաքներ կազմակերպելու, անցկացնելու կամ դրանց մասնակցելու սահմանափակումներ, ինչպես նաև հանրային միջոցառումներ կազմակերպելու, անցկացնելու կամ դրանց մասնակցելու արգելքներ կամ սահմանափակումներ:

2. Սույն հոդվածի իմաստով հանրային են համարվում անձանց սոցիալական, մշակութային, կրթական, սպորտային կամ այլ ժամանցային կարիքների բավարարմանն ուղղված միջոցառումները, այդ թվում՝

1) համերգները, ցուցահանդեսները, ցուցադրությունները, թատերական ներկայացումները, կրթական այլ միջոցառումներ.

2) տոնական և հիշատակի միջոցառումները, ներառյալ` ծննդյան (տարեդարձի), հարսանյաց (նշանադրության) միջոցառումները, հոգեհանգստի և հուղարկավորության արարողությունները:

3. Հավաքներ կազմակերպելու, անցկացնելու կամ դրանց մասնակցելու սահմանափակումների կիրառման նկատմամբ հսկողությունն իրականացնում է Ոստիկանությունը:

4. Հանրային միջոցառումներ կազմակերպելու, անցկացնելու կամ դրանց մասնակցելու սահմանափակումների կամ արգելքների կիրառման նկատմամբ հսկողությունն իրականացնում են Ոստիկանությունը և կարանտին սահմանելու մասին որոշմամբ նախատեսված տեսչական մարմինները: Հանրային միջոցառումներ կազմակերպելու, անցկացնելու կամ դրանց մասնակցելու սահմանափակումների կամ արգելքների պահանջների խախտումներ հայտնաբերելու դեպքում կիրառվում են պատասխանատվության միջոցներ:

5. Հանրային միջոցառումներ կազմակերպելու, անցկացնելու կամ դրանց մասնակցելու սահմանափակումների կամ արգելքների պահանջների խախտումներ հայտնաբերելու դեպքում Ոստիկանությունը հանրային միջոցառում կազմակերպելու, անցկացնելու կամ հանրային միջոցառումը՝ դրան մասնակցելու սահմանափակումների կամ արգելքների պահանջներին համապատասխանեցնելու կամ դադարեցնելու պահանջով դիմում է հանրային միջոցառման կազմակերպչին, որը պարտավոր է այդ մասին անմիջապես տեղեկացնել հանրային միջոցառման մասնակիցներին: Հանրային միջոցառման կազմակերպչի բացակայության կամ միջոցառման մասնակիցների կողմից Ոստիկանության պահանջը չկատարվելու դեպքում Ոստիկանության ներկայացուցիչը մասնակիցներից պահանջում է դադարեցնել հանրային միջոցառումը` սահմանելով ողջամիտ ժամկետ։ Միաժամանակ Ոստիկանության կամ համապատասխան տեսչական մարմնի ներկայացուցիչը հանրային միջոցառման մասնակիցներին նախազգուշացնում է սահմանված ժամկետում հանրային միջոցառումը կամովին չդադարեցնելու դեպքում հանրային միջոցառումը ցրելու, «Ոստիկանության մասին» օրենքով նախատեսված հատուկ միջոցներ, ինչպես նաև վարչական պատասխանատվության միջոցներ կիրառելու՝ Ոստիկանության լիազորության մասին։

| **Հոդված 35.** | **Տնտեսական գործունեության և ծառայությունների մատուցման, ինչպես նաև այլ կազմակերպությունների գործունեության սանիտարահամաճարակային անվտանգության կանոնների սահմանումը** |
| --- | --- |

1. Կարանտին սահմանելու մասին որոշմամբ կարող են սահմանվել տնտեսական գործունեության առանձին տեսակների և ծառայությունների մատուցման, ինչպես նաև տնտեսական գործունեությամբ չզբաղվող այլ կազմակերպությունների գործունեության սանիտարահամաճարակային անվտանգության կանոններ:

2. Կարանտին սահմանելու մասին որոշմամբ կարող է նախատեսվել կարանտին սահմանելու մասին որոշմամբ սահմանված՝ տնտեսական գործունեության տեսակներով զբաղվող կամ ծառայություններ մատուցող տնտեսավարող սուբյեկտների և տնտեսական գործունեությամբ չզբաղվող այլ կազմակերպությունների (այսուհետ սույն հոդվածում՝ կազմակերպություններ) կողմից սանիտարահամաճարակային անվտանգության կանոնների կիրառման նկատմամբ վերահսկողության իրականացում:

3. Սույն հոդվածով նախատեսված սահմանափակումների պահպանման նկատմամբ վերահսկողությունն իրականացնում է Տեսչական մարմինը, բացառությամբ սննդամթերքի վաճառքով զբաղվող առևտրի օբյեկտների, սննդամթերք արտադրող տնտեսավարող սուբյեկտների կամ հանրային սննդի օբյեկտների, որոնց դեպքում սույն հոդվածով նախատեսված սահմանափակումների պահպանման նկատմամբ վերահսկողությունն իրականացնում է սննդամթերքի անվտանգության ոլորտում վերահսկողություն իրականացնող տեսչական մարմինը:

4. Սույն հոդվածի 3-րդ մասով սահմանված վերահսկողությունը համապատասխան տեսչական մարմինն իրականացնում է կազմակերպություններ ստուգայցերի միջոցով՝ տվյալ տեսչական մարմնի ղեկավարի գրավոր հանձնարարությամբ: Այլ տեսչական մարմինները կարող են փոխօգնության շրջանակներում ներգրավվել ոլորտային ստուգայցերի իրականացմանը՝ վարչապետի աշխատակազմի տեսչական մարմինների աշխատանքների համակարգման գրասենյակի ղեկավարի հրամանով:

5. Ստուգայցն իրականացվում է առանց նախնական ծանուցման: Ստուգայցի նպատակը չի կարող տարբերվել, ինչպես նաև ստուգայցն իրականացնող տեսչական մարմնի ներկայացուցչի գործողությունները չեն կարող դուրս գալ սույն գլխով սահմանված և կարանտին սահմանելու մասին որոշմամբ կիրառվող միջոցառումների կազմակերպման, իրականացման և սահմանափակումների պահպանման նկատմամբ վերահսկողության իրականացման նպատակից:

6. Ստուգայցի ընթացքում կարանտին սահմանելու մասին որոշմամբ կիրառվող միջոցառումների և սահմանափակումների խախտումներ հայտնաբերելու դեպքում վերահսկողություն իրականացնող համապատասխան տեսչական մարմնի ներկայացուցիչը նախազգուշացնում է կազմակերպությանը (այդ թվում՝ գյուղատնտեսական արտադրանքի շուկաներում վաճառք իրականացնող ֆիզիկական անձանց) միջոցառումների և սահմանափակումների խախտման մասին, տալիս հանձնարարականներ բացահայտված խախտումները վերացնելու վերաբերյալ` դրանց կատարման համար սահմանելով ժամկետներ:

7. Ստուգայցի արդյունքներով կարանտին սահմանելու մասին որոշմամբ կիրառվող միջոցառումների և սահմանափակումների խախտումներ հայտնաբերելու դեպքում վերահսկողություն իրականացնող համապատասխան տեսչական մարմինը կիրառում է վարչական պատասխանատվության միջոցներ:

8. Կարանտինի ընթացքում տնտեսական գործունեության առանձին տեսակների իրականացման և ծառայությունների մատուցման, ինչպես նաև տնտեսական գործունեությամբ չզբաղվող այլ կազմակերպությունների, կրթական հաստատությունների գործունեության սահմանափակումների խախտումներ հայտնաբերելու դեպքում հայտնաբերված խախտումների վերաբերյալ կազմված արձանագրության առթիվ խախտում թույլ տված անձանց կողմից դիտողություն չներկայացվելու պարագայում վերահսկողություն իրականացնող համապատասխան տեսչական մարմնի ստուգայց իրականացնող պաշտոնատար անձը տեղում կիրառում է պատասխանատվության միջոցներ՝ օրենքով սահմանված կարգով: Հայտնաբերված խախտումների վերաբերյալ կազմված արձանագրության առթիվ խախտում թույլ տված անձանց կողմից դիտողություն ներկայացվելու պարագայում վարույթն իրականացվում է Հայաստանի Հանրապետության օրենսդրությամբ սահմանված կարգով:

9. Կարանտին սահմանելու դեպքում կազմակերպությունների նկատմամբ հսկողության իրականացմանը կարող են մասնակցել Ոստիկանությունը և կարանտին սահմանելու մասին որոշմամբ սահմանված այլ տեսչական մարմիններ, որոնք կարանտին սահմանելու մասին որոշմամբ կիրառվող միջոցառումների խախտումներ հայտնաբերելու դեպքում պարտավոր են արձանագրել համապատասխան խախտումները և անմիջապես այդ մասին տեղեկացնել վերահսկողություն իրականացնող համապատասխան տեսչական մարմնին՝ սույն հոդվածի 4-7-րդ մասերով սահմանված կարգով վերահսկողություն իրականացնելու համար:

10. Սույն հոդվածով նախատեսված սանիտարահամաճարակային անվտանգության կանոնները սահմանում է Լիազոր մարմինը:

| **Հոդված 36.** | **Ապրանքների փոխադրման սահմանափակումները** |
| --- | --- |

1. Կարանտին սահմանելու մասին որոշմամբ կարող են սահմանվել որոշակի ապրանքների կամ դրանց առանձին խմբաքանակների արտահանման կամ ներմուծման սահմանափակումներ։

| **Հոդված 37.** | **Կրթական հաստատությունների գործունեության սահմանափակումները** |
| --- | --- |

1. Կարանտին սահմանելու մասին որոշմամբ կարող է սահմանվել, որ պետական, համայնքային և ոչ պետական հանրակրթական (այդ թվում՝ նախադպրոցական), նախնական մասնագիտական (արհեստագործական), միջին մասնագիտական և բարձրագույն ուսումնական հաստատություններում, արտադպրոցական դաստիարակություն իրականացնող (մանկապատանեկան ստեղծագործական և գեղագիտական կենտրոններ, երաժշտական, նկարչական և արվեստի դպրոցներ, ակումբներ, մարզադպրոցներ, առողջարարական ճամբարներ և արտադպրոցական դաստիարակություն իրականացնող այլ կազմակերպություններ) կազմակերպություններում, ինչպես նաև Հայաստանի Հանրապետությունում գործող միջազգային ուսումնական հաստատություններում (այսուհետ՝ կրթական հաստատություն) ուսումնական գործընթացը կարող է իրականացվել միայն Լիազոր մարմնի ղեկավարի ենթաօրենսդրական նորմատիվ իրավական ակտով սահմանված սանիտարահամաճարակային անվտանգության կանոնների պահպանմամբ: Սույն մասով սահմանված սահմանափակումը չի տարածվում հեռավար (դիստանցիոն) իրականացվող կրթական ծրագրի և ռազմական ուսումնական հաստատությունների վրա:

2. Կրթական հաստատությունների գործունեության սահմանափակումների նկատմամբ վերահսկողությունն իրականացնում է Տեսչական մարմինը:

3. Սույն հոդվածի 2-րդ մասով սահմանված վերահսկողությունը Տեսչական մարմինն իրականացնում է կրթական հաստատություններ ստուգայցերի միջոցով՝ Տեսչական մարմնի ղեկավարի գրավոր հանձնարարությամբ: Ստուգայցի նպատակը չի կարող տարբերվել, ինչպես նաև ստուգայցն իրականացնող Տեսչական մարմնի ներկայացուցչի գործողությունները չեն կարող դուրս գալ սույն գլխով սահմանված և կարանտին սահմանելու մասին որոշմամբ կիրառվող միջոցառումների կազմակերպման, իրականացման և սահմանափակումների պահպանման նկատմամբ վերահսկողության իրականացման նպատակից:

4. Ստուգայցի ընթացքում կարանտին սահմանելու մասին որոշմամբ կիրառվող միջոցառումների և սահմանափակումների խախտումներ հայտնաբերելու դեպքում Տեսչական մարմնի ներկայացուցիչը նախազգուշացնում է կրթական հաստատությանը միջոցառումների և սահմանափակումների խախտման մասին, տալիս հանձնարարականներ բացահայտված խախտումները վերացնելու վերաբերյալ` դրանց կատարման համար սահմանելով ժամկետներ:

5. Ստուգայցի արդյունքներով կարանտին սահմանելու մասին որոշմամբ կիրառվող միջոցառումների և սահմանափակումների խախտումներ հայտնաբերելու դեպքում կիրառում են վարչական պատասխանատվության միջոցներ:

6. Կարանտին սահմանելու դեպքում կրթական հաստատության գործունեության նկատմամբ վերահսկողության իրականացմանը կարող է մասնակցել նաև կրթության ոլորտի տեսչական մարմինը, որը կարանտին սահմանելու մասին որոշմամբ կիրառվող միջոցառումների և սահմանափակումների խախտումներ հայտնաբերելու դեպքում պարտավոր է արձանագրել համապատասխան խախտումները և անմիջապես այդ մասին տեղեկացնել Տեսչական մարմնին:

| **Հոդված 38.** | **Սահմանափակումները հանրային իշխանության մարմիններում և այլ հաստատություններում** |
| --- | --- |

1. Կարանտինի պայմաններում պետական և տեղական ինքնակառավարման մարմիններում որպես սահմանափակում կարող է կիրառվել համապատասխան մարմնի աշխատանքների կազմակերպման, գործառույթների իրականացման ձևերի և եղանակների ժամանակավոր փոփոխություն՝ կարանտին սահմանելու մասին որոշմամբ սահմանված կարգին համապատասխան: Սույն մասով սահմանված սահմանափակումները կիրառվում են՝

1) պետական կառավարման համակարգի մարմիններում՝ կարանտին սահմանելու մասին որոշմամբ.

2) տեղական ինքնակառավարման մարմիններում՝ համայնքի ավագանու որոշմամբ.

3) այլ մարմիններում՝ համապատասխան մարմնի ղեկավարի որոշմամբ:

2. Կարանտին սահմանելու մասին որոշմամբ նախատեսված լինելու դեպքում կարող են կիրառվել այլ հաստատությունների գործունեության սահմանափակումներ՝ համապատասխան հաստատության ղեկավարի որոշմամբ: Այդ հաստատությունների և կիրառվող սահմանափակումների ցանկը սահմանվում է կարանտին սահմանելու մասին որոշմամբ:

**Հոդված 39. Կարանտին սահմանելու դեպքում բնակչության անհատական պաշտպանության միջոցների կիրառումը**

1. Սույն գլխով սահմանված կարանտին սահմանելու դեպքում բնակչության անհատական պաշտպանության միջոցների կիրառման անհրաժեշտությունը սահմանվում է կարանտին սահմանելու մասին որոշմամբ, իսկ կիրառվող անհատական պաշտպանության միջոցների ցանկը, դրանց կիրառման դեպքերը և կարգը՝ Լիազոր մարմնի ղեկավարի կողմից՝ ենթաօրենսդրական նորմատիվ իրավական ակտով:

# ***ԳԼՈՒԽ 7. ՄԱՐԴՈՒ ՕՐԳԱՆԻԶՄԻ ՎՐԱ ՇՐՋԱԿԱ ՄԻՋԱՎԱՅՐԻ ՎՆԱՍԱԿԱՐ ՈՒ ՎՏԱՆԳԱՎՈՐ ԳՈՐԾՈՆՆԵՐԻ ԱԶԴԵՑՈՒԹՅԱՆ ԲԱՑԱՌՄԱՆ ԿԱԶՄԱԿԵՐՊՈՒՄ ԵՎ ԻՐԱԿԱՆԱՑՈՒՄ (ՇՐՋԱԿԱ ՄԻՋԱՎԱՅՐԻ ՀԻԳԻԵՆԱ)***

**Հոդված 40. Հանրային առողջության ապահովման պահանջները ջրամատակարարման և ջրօգտագործման բնագավառում**

1. Խմելու, կենցաղային, տնտեսական, արտադրական կարիքների համար օգտագործվող ջրի, կենտրոնացված և ոչ կենտրոնացված ջրամատակարարման, լողանալու, սպորտով զբաղվելու և բնակչության հանգստի, բուժական նպատակներով օգտագործվող, ինչպես նաև բնակավայրերի սահմաններում գտնվող ջրամբարների ջրի որակը պետք է համապատասխանի հանրային առողջապահական նորմատիվներին:
2. Պետական կառավարման համակարգի, տարածքային կառավարման և տեղական ինքնակառավարման մարմինները, ջրամատակարարման համակարգերը շահագործող իրավաբանական և ֆիզիկական անձինք իրականացնում ենմիջոցառումներ ջրամատակարարման համակարգի պահպանման, զարգացման և բնակչությանը բարձրորակ ջրով ապահովելու ուղղությամբ:
3. Բնակչության ջրօգտագործման աղբյուրների աղտոտումը կանխարգելելու և վերացնելու նպատակով պետական կառավարման, տարածքային կառավարման համակարգի և տեղական ինքնակառավարման մարմինների կողմից սահմանվում են սանիտարական պահպանման գոտիներ` հատուկ ռեժիմով, Հայաստանի Հանրապետության օրենսդրությանը համապատասխան:Խմելու, կենցաղային, տնտեսական կարիքների համար օգտագործվող, կենտրոնացված և ոչ կենտրոնացված ջրամատակարարման ջրաղբյուրների սանիտարական պահպանման գոտիների կազմակերպումը, շահագործումը և ռեժիմի ապահովումը պետք է համապատասխանի հանրային առողջապահական նորմատիվներին:
4. Ջրի որակը հանրային առողջապահական նորմատիվներին չհամապատասխանելու դեպքում Տեսչական մարմնի որոշմամբ հիմնարկների, իրավաբանական և ֆիզիկական անձանց ջրի օգտագործումը դադարեցվում է:

**Հոդված 41. Բնակելի և հասարակական կառուցապատման, առողջարարական նպատակներով և հանգստի համար նախատեսված հողերի և բնակավայրերի մթնոլորտային, աշխատանքային գոտու օդին կատմամբ սահմանվող հանրային առողջության ապահովման պահանջները**

1. Բնակելի և հասարակական կառուցապատման, առողջարարական նպատակներով և հանգստի համար նախատեսված հողերում աղտոտող նյութերի կոնցենտրացիան, կենսաբանական նյութերի, միկրոօրգանիզմների, միջատների և դրանց թրթուրների պարունակությունը հողի տարբեր խորություններում, ինչպես նաև ճառագայթային անվտանգության մակարդակը, բնակավայրերի մթնոլորտային, աշխատանքային գոտու օդում աղտոտող նյութերի քանակությունը պետք է առողջության համար անվտանգ լինի` Հայաստանի Հանրապետության օրենսդրության համապատասխան:

**Հոդված 42. Բնակչության սնուցման խանգարումների և սննդային գործոնով պայմանավորված հիվանդությունների կանխարգելմանը ներկայացվող պահանջները**

1. Բնակչության սնուցման ֆիզիոլոգիական նորմերը, սնուցման բոլոր անհրաժեշտ բաղադրիչները, բավարար պարունակությամբ առողջ, համակշիռ և լիարժեք սնուցումը պետք է համապատասխանեն հանրային առողջապահական նորմատիվներին:
2. Հայաստանի Հանրապետությունում երեխաների համար նախատեսված կազմակերպություններում (անկախ սեփականության կամ կազմակերպական-իրավական ձևից), առողջապահական, սոցիալական պաշտպանության կազմակերպություններում, զինված ուժերում, ինչպես նաև քրեակատարողական հիմնարկներում պահպանվում են Հայաստանի Հանրապետության կառավարության կողմից հաստատված գիտականորեն հիմնավորված սնուցման ֆիզիոլոգիական նորմերը:
3. Լիազոր մարմնի, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջության բնագավառում գործունեություն իրականացնող պետական կազմակերպությունների, կողմից իրականացվում է սննդամթերքի օգտագործման հետ կապված մարդու առողջության վրա վնասակար ազդեցության ռիսկի (վտանգի) ուսումնասիրություն, վերլուծություն և գնահատում: Բացահայտված խնդիրների կանխարգելման նպատակով մշակվում են առաջարկություններ, որոնք ներկայացվում են համապատասխան իրավասու մարմիններին:
4. Բնակչության սնուցման ֆիզիոլոգիական նորմերի, սնուցման բոլոր անհրաժեշտ բաղադրիչների, բավարար պարունակությամբ առողջ, համակշիռ և լիարժեք սնուցման ապահովման, միկրոտարրերի անբավարությամբ պայմանավորված հիվանդությունների կանխարգելման և համաճարակաբանական դիտարկման գործընթացն իրականացվում է սույն օրենքի, այլ օրենքների ու իրավական ակտերի պահանջներին համապատասխան:

5. Սննդային գործոնով պայմանավորված վարակիչ հիվանդությունների ի հայտ գալու դեպքում՝ դրանց առաջացման, ինչպեu նաև տարածման պատճառների ու պայմանների հայտնաբերումը, նմուշառման և լաբորատոր հետազոտությունների իրականացումը, սննդային գործոնով պայմանավորված հիվանդությունների կանխարգելման նպատակով կանխարգելիչ և հակահամաճարակային միջոցառումների կազմակերպումը, սննդամթերքի անվտանգության պետական վերահսկողություն իրականացնող մարմիններին առաջարկությունների ներկայացումը իրականացվում է Լիազոր մարմնի, այդ թվում իր ենթակայության բնակչության սանիտարահամաճարակային անվտանգության ապահովման և հանրային առողջության բնագավառում գործունեություն իրականացնող պետական կազմակերպությունների կողմից` Հայաստանի Հանրապետության օրենսդրության պահանջներին համապատասխան:

**Հոդված 43. Բժշկական օգնության և սպասարկման մատուցմանը ներկայացվող հանրային առողջության ապահովման պահանջները**

1. Հայաստանի Հանրապետության տարածքում մատուցվող բժշկական օգնությունը և սպասարկումը պետք է համապատասխանեն հանրային առողջապահական նորմատիվներին և այլ իրավական ակտերին և լինեն առողջության համար անվտանգ:

2. Բժշկական օգնություն և սպասարկում իրականացնողները պետք է իրականացնեն բժշկական միջամտություներով պայմանավորված վարակների կանխարգելում և արտադրական հսկողություն՝ հանրային առողջապահական նորմատիվներին համապատասխան:

**Հոդված 44. Մարդու և կենդանիների համար ախտածնության 1-4-րդ խմբերի միկրոօրգանիզմների, հելմինթների և կենսաբանական ծագում ունեցող թույների արտադրությանը, մշակմանը, տեղափոխմանը, օգտագործմանը, պահպանմանը և վարակազերծմանը ներկայացվող հանրային առողջության ապահովման պահանջներ**

1. Մարդու և կենդանիների համար ախտածնության 1-4-րդ խմբերի միկրոօրգանիզմների, հելմինթների և կենսաբանական ծագում ունեցող թույների ցանկը հաստատում է Լիազոր մարմինը:
2. Մարդու և կենդանիների համար ախտածնության 1-4-րդ խմբերի միկրոօրգանիզմները, հելմինթները և կենսաբանական ծագում ունեցող թույները արտադրվում, մշակվում, տեղափոխվում, օգտագործվում, պահպանվում, վնասազերծվում և վարակազերծվում են այնպես, որ չվտանգեն մարդկանց առողջությունը՝ հանրային առողջապահական նորմատիվներին համապատասխան:

**Հոդված 45. Բնակավայրերի հատակագծման և կառուցապատման, բնակելի, հասարակական և արտադրական շենքերի, շինությունների, կառույցների պահպանման ու շահագործման բնագավառում հանրային առողջության ապահովման պահանջները**

1. Բնակելի շենքերի շինարարության, վերակառուցման և կառուցապատման նախագծային և նորմատիվային փաստաթղթեր Հայաստանի Հանրապետության օրենսդրությամբ սահմանված կարգով ենթակա են համաձայնեցման Լիազոր մարմնի հետ:
2. Պետական կառավարման համակարգի, տարածքային և տեղական ինքնակառավարման մարմինների, ֆիզիկական և իրավաբանական անձանց, անհատ ձեռնարկատերերի, միջազգային կազմակերպությունների կողմից բնակելի, հասարակական և արտադրական շենքերի շահագործման ընթացքում պահպանվում են հանրային առողջապահական նորմատիվների պահանջները:

**Հոդված 46. Հյուրանոցային տնտեսության օբյեկտներին, հանգստի, զբոսաշրջության, սպորտի, կենցաղային ծառայություններ մատուցող, առողջապահական, սոցիալական պաշտպանության, արտադրական կազմակերպություններին ներկայացվող հանրային առողջության ապահովման պահանջները**

1. Հյուրանոցային տնտեսության օբյեկտները, հանգստի, զբոսաշրջության, սպորտի, կենցաղային ծառայություններ մատուցող, առողջապահական, սոցիալական պաշտպանության, արտադրական կազմակերպությունների գործունեության ընթացքում պետք է բացառվի նշված կազմակերպությունների ծառայություններից օգտվողների առողջության համար վտանգը: Այդպիսի ծառայություններ մատուցող իրավաբանական անձինք և անհատ ձեռնարկատերերը միջոցներ են ձեռնարկում ապահովելու հանրային առողջության անվտանգությունը` հանրային առողջապահական նորմատիվների պահանջներին համապատասխան:

**Հոդված 47. Բնակավայրերի տարածքում, աշխատատեղերում աղմուկի, վիբրացիայի (թրթռման), ինֆրաձայնի և ուլտրաձայնի մակարդակին, ուլտրամանուշակագույն, տեսանելի լույսին, ինֆրակարմիր, ռադիո-հաճախականության ճառագայթումներին, ցածր հաճախականության ու ստատիկ էլեկտրական և մագնիսական դաշտերին ներկայացվող հանրային առողջության պահանջները**

1. Բնակավայրերի տարածքում, աշխատատեղերում աղմուկի, վիբրացիայի (թրթռում), ինֆրաձայնի և ուլտրաձայնի մակարդակը, ուլտրամանուշակագույն, տեսանելի լույսի, ինֆրակարմիր, ռադիո-հաճախականության ճառագայթումները, ցածր հաճախականության և ստատիկ էլեկտրական և մագնիսական դաշտերը (ոչ իոնացնող ճառագայթում) պետք է համապատասխանեն հանրային առողջապահական նորմատիվների պահանջներին:

2. Սույն հոդվածի 1-ին մասում նախատեսված ճառագայթման աղբյուրների արտադրությունը, շահագործման հանձումն ու օգտագործումը պետք է իրականացվի Հայաստանի Հանրապետության օրենսդրությամբ սահմանված կարգով՝ ապահովելով հանրային առողջության անվտանգությունը` հանրային առողջապահական նորմատիվների պահանջներին համապատասխան:

**Հոդված 48. Դիակների դիահերձմանը, պահպանմանը, տեղափոխմանը, հուղարկավորությանը, վերահուղարկավորմանը, վրահուղարկավորմանը ներկայացվող հանրային առողջապահության ապահովման պահանջները**

1. Հուղարկավորությունը, վերահուղարկավորումը, վրահուղարկավորումը և (կամ) դիակիզումը, ինչպես նաև մահացածների մարմինների (դիակների, աճյունների) ախտաբանաանատոմիական դիահերձումը, պահումը, տեղափոխումը, պետք է համապատասխանի Հայաստանի Հանրապետության օրենսդրության, ներառյալ հանրային առողջապահական նորմատիվների պահանջներին։

**Հոդված 49. Թափոնների գործածության՝ գոյացման, հավաքման, փոխադրման, պահման, մշակման, օգտահանման, հեռացման, վնասազերծման, ոչնչացման և թաղման բնագավառում հանրային առողջապահական պահանջները**

1. Թափոնների գործածության՝ գոյացման, հավաքման, փոխադրման, պահման, մշակման, օգտահանման, հեռացման, վնասազերծման, ոչնչացման և թաղման հետ կապված գործունեությունը պետք է իրականացվի Հայաստանի Հանրապետության օրենսդրության, ներառյալ՝ հանրային առողջապահական նորմատիվների պահանջներին համապատասխան:

**Հոդված 50. Հանրության (մարդու) առողջության վրա ազդող շրջակա միջավայրի դիտարկում (մոնիթորինգ)**

1. Հանրության (մարդու) առողջության անվտանգությունը ապահովելու, հանրության (մարդու) առողջության վրա շրջակա միջավայրի վնասակար ու վտանգավոր ազդեցությունը բացառելու, հիվանդությունների առաջացման կանխարգելման նպատակով իրականացվում է շրջակա միջավայրի դիտարկում (մոնիթորինգ)` Հայաստանի Հանրապետության օրենսդրության, ներառյալ՝ հանրային առողջապահական նորմատիվների պահանջների համաձայն:
2. Շրջակա միջավայրի դիտարկումն (մոնիթորինգ) իրականացնում են Լիազոր մարմինը, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների միջոցով, ինչպես նաև այլ պետական մարմինները՝ Հայաստանի Հանրապետության օրենսդրությամբ սահմանված կարգով իրենց իրավասությունների շրջանակներում:
3. Շրջակա միջավայրի դիտարկման (մոնիթորինգ) շրջանակներում կարող է կատարվել oդի, ջրի, հողի, վարակիչ հիվանդությունների հարուցիչներ փոխանցող հոդվածոտանիների, բնական պահոցների, առարկաների ու նյութերի նմուշառում, լաբորատոր հետազոտություններ և գործիքային չափումներ։

# ***ԳԼՈՒԽ 8. ԱՐՏԱԴՐԱԿԱՆ ՀՍԿՈՂՈՒԹՅՈՒՆ***

 **Հոդված 51. Արտադրական հսկողությունը**

1. Մարդու առողջության ու շրջակա միջավայրի համար արտադրանքի, աշխատանքների և ծառայությունների անվտանգությունն ապահովելու նպատակով, հանրային առողջապահական նորմատիվներով նախատեսված դեպքերում և կարգով, իրավաբանական անձինք և անհատ ձեռնարկատերերը պարտավոր են իրականացնել արտադրական հսկողություն, այդ թվում լաբորատոր հետազոտությունների ու փորձարկումների իրականացում, ապրանքների արտադրության, պահպանության, տեղափոխման, իրացման, աշխատանքների և ծառայությունների իրականացման ընթացքում հանրային առողջապահական նորմատիվների պատշաճ կատարման, և սանիտարահամաճարակային կանխարգելիչ միջոցառումների իրականացման հսկողություն:
2. Իրավաբանական անձը կամ անհատ ձեռնարկատերը կարող է արտադրական հսկողությունը իրականացնել սեփական արտադրական վերահսկողության ստորաբաժանման միջոցով կամ պայմանագրային հիմունքներով՝ Հայաստանի Հանրապետության օրենսդրությամբ սահմանված կարգով բժշկական օգնության և սպասարկման՝ ոչ բուժական բնույթի գործունեության իրականացման համապատասխան լիցենզիա ունեցող իրավաբանական կամ ֆիզիկական անձը կամ անհատ ձեռնարկատերը, ինչպես նաև պետական կամ տեղական ինքնակառավարման մարմին չհանդիսացող պետական կամ համայնքի հիմնարկը (այսուհետ՝ արտադրական հսկողություն իրականացնող):
3. Արտադրական հսկողություն իրականացնելու համար անհրաժեշտ տեխնիկական և մասնագիտական որակավորման պահանջներն ու պայմանները սահմանում է Հայաստանի Հանրապետության կառավարությունը:

# ***ԳԼՈՒԽ 9.***

 **ՀԱՆՐԱՅԻՆ ԻՐԱԶԵԿՈՒՄ, ԲԺՇԿԱԿԱՆ ՈՒ ՀԱՆՐԱՅԻՆ ԱՌՈՂՋԱՊԱՀԱԿԱՆ ԳԻՏԵԼԻՔՆԵՐԻ ՏԱՐԱԾՈՒՄ ԵՎ ԱՌՈՂՋ ԱՊՐԵԼԱԿԵՐՊԻ ՔԱՐՈԶՉՈՒԹՅՈՒՆ, ՀԱՆՐԱՅԻՆ ԱՌՈՂՋԱՊԱՀԱԿԱՆ ՆՎԱԶԱԳՈՒՅՆ ԳԻՏԵԼԻՔՆԵՐԻ ՈՒՍՈՒՑՈՒՄ**

**Հոդված 52. Հանրային իրազեկումը**

1. Հանրային առողջապահության ոլորտում գերակա առանձին հիվանդությունների կամ հանրային առողջության համար հիմնախնդիր հանդիսացող հարցերի վերաբերյալ Լիազոր մարմնի կողմից կարող է իրականացվել հիվանդությունների և դրանց կանխարգելման ուղղությամբ հանրային իրազեկում։
2. Արտակարգ իրավիճակների ժամանակ հանրային իրազեկումն իրականացվում է Հայաստանի Հանրապետության արտակարգ իրավիճակների նախարարության և Լիազոր մարմնի կողմից՝ համատեղ ընդունված իրավական ակտին համապատասխան:

**Հոդված 53. Բժշկական և հանրային առողջապահական գիտելիքների տարածումը, հանրային առողջապահական նվազագույն գիտելիքների ուսուցումը**

1. Բնակչության շրջանում բժշկական և հանրային առողջապահական գիտելիքներն, այդ թվում և արտակարգ իրավիճակների ժամանակ, ապահովելու համար, Լիազոր մարմնի կողմից և (կամ) վերջինիս հետ համաձայնեցված՝ կազմակերպվում և իրականացվում են հիվանդությունների կանխարգելմանը և առողջության ամրապնդմանը նպատակաուղղված բժշկական և հանրային առողջապահական գիտելիքների տարածում:
2. Սույն հոդվածի 1-ին մասով սահմանված համաձայնեցման կարգը սահմանում է Լիազոր մարմինը:
3. Սննդարդյունաբերության, առևտրի և հանրային սննդի կազմակերպությունների, ջրային կառույցների, բուժական և կանխարգելիչ կազմակերպությունների, ինչպես նաև մանկական դաստիարակչական բնագավառների աշխատողների շրջանում պարտադիր իրականացվում է նվազագույն հանրային առողջապահական գիտելիքների ուսուցում՝ Հայաստանի Հանրապետության կառավարության սահմանած կարգով:

**Հոդված 54. Բնակչության շրջանում առողջ ապրելակերպի քարոզչությանն ուղղված միջոցառումների կազմակերպումը**

1. Բնակչության շրջանում առողջ ապրելակերպի քարոզչության նպատակով Լիազոր մարմնի կողմից կարող են իրականացվել առողջ ապրելակերպին՝ ներառելով, բայց չսահմանափակվելով առողջ սնուցմանը, հիգիենայի, ֆիզիկական ակտիվության խթանմանը, վնասվածքների և վարքագծային գործոններով պայմանավորված հիվանդությունների, ծխելու դադարեցման, ծխախոտի ծխի վնասակար ազդեցության, ալկոհոլի չարաշահման վնասների, ալկոհոլիից կախվածության կանխարգելմանը, ոչ վարակիչ հիվանդությունների զարգացմանը նպաստող ռիսկի գործոնների նվազեցմանը և չեզոքացմանն ուղղված նպատակային ծրագրեր` հանրությանն (մարդու) ապահովելով առողջ ապրելակերպի վերաբերյալ մատչելի ու արդյունավետ տեղեկատվությամբ:

# ***ԳԼՈՒԽ 10. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍԱՆԻՏԱՐԱՀԱՄԱՃԱՐԱԿԱՅԻՆ ՀՍԿՈՂՈՒԹՅԱՆ ԵՎ ՊԵՏԱԿԱՆ ԳՐԱՆՑՄԱՆ ԵՆԹԱԿԱ ԱՊՐԱՆՔՆԵՐԻ ՊԵՏԱԿԱՆ ԳՐԱՆՑՈՒՄ***

**Հոդված 55. Հայաստանի Հանրապետությունում սանիտարահամաճարակային հսկողության և պետական գրանցման ենթակա ապրանքների կիրառմանը ներկայացվող պահանջներ**

1. Հայաստանի Հանրապետությունում սանիտարահամաճարակային հսկողության և պետական գրանցման ենթակա ապրանքները, որոնց անվտանգության պահանջները սահմանված չեն տեխնիկական կանոնակարգերով, թույլատրվում է կիրառել Լիազոր մարմնի կողմից Հայաստանի Հանրապետության օրենսդրությամբ սահմանված կարգով գրանցումից հետո՝ անվտանգությունը հավաստող փաստաթղթի՝ պետական գրանցման վկայականի առկայությամբ:

# ***ԳԼՈՒԽ 11. ԱՇԽԱՏԱՆՔԻ ՀԻԳԻԵՆԱՅԻ ԾԱՌԱՅՈՒԹՅՈՒՆՆԵՐ***

**Հոդված 56. Աշխատանքի հիգիենայի ծառայություններին ներկայացվող պահանջներ**

1. Աշխատողների առողջության և անվտանգության պահպանությունը պարտավոր է ապահովել գործատուն: Հաշվի առնելով աշխատողների համար արտադրության վտանգավորության աստիճանը` գործատուն կազմակերպությունում պայմանագրային հիմունքներով ներգրավում է աշխատողների անվտանգության ապահովման և առողջության պահպանման՝ աշխատանքի հիգիենայի ծառայություն մատուցողի կամ այդ գործառույթն իրականացնում է անձամբ:

2. Աշխատանքի հիգիենայի ծառայություններ կարող են մատուցել Հայաստանի Հանրապետության օրենսդրությամբ սահմանված կարգով բժշկական օգնության և սպասարկման՝ ոչ բուժական բնույթի գործունեության համապատասխան լիցենզիա ունեցող իրավաբանական կամ ֆիզիկական անձը կամ անհատ ձեռնարկատերը, ինչպես նաև պետական կամ տեղական ինքնակառավարման մարմին չհանդիսացող պետական կամ համայնքի հիմնարկը (այսուհետ՝ աշխատանքի հիգիենայի ծառայություններ մատուցող):

3. Աշխատանքի հիգիենայի ծառայություններ մատուցելու համար անհրաժեշտ տեխնիկական և մասնագիտական որակավորման պահանջներն ու պայմանները սահմանում է Հայաստանի Հանրապետության կառավարությունը:

4. Աշխատանքի հիգիենայի ծառայությունների նվազագույն ծավալը սահմանում է կառավարությունը:

# ***ԳԼՈՒԽ 12. ՀԱՆՐԱՅԻՆ ԱՌՈՂՋԱՊԱՀԱԿԱՆ ՓՈՐՁԱՔՆՆՈՒԹՅՈՒՆ***

**Հոդված 57. Հանրային առողջապահական փորձաքննություն**

1. Հանրային առողջապահական փորձաքննություն բնակչության առողջության վրա ուղղակի և անուղղակի (շրջակա միջավայրի գործոնների միջոցով) ազդեցություն ունեցող նախատեսվող և իրականացվող գործունեության, հիմնադրութային փաստաթղթերի, կառույցների, կառուցվածքների, շենքերի, շինությունների, արտադրանքի, ապրանքների ու ծառայությունների, գործունեության տեսակների, շրջակա և բնակության միջավայրի գործոնների հանրային առողջապահական նորմատիվների պահանջների ապահովման հավաստումն է՝ մարդու օրգանիզմի վրա շրջակա միջավայրի վնասակար և վտանգավոր գործոնների ազդեցությունը բացառելու, հիվանդությունները կանխարգելելու և նրա և ապագա սերունդների կենսունակության համար բարենպաստ պայմանների ապահովման նպատակով։

2. Հանրային առողջապահական փորձաքննությունն իրականացվում է`

1. ատոմային էներգետիկայի, շրջակա միջավայրում քիմիական և կենսաբանական արտանետումներ և հոսքեր, ֆիզիկական գործոնների աղբյուրներ ունեցող օբյեկտների, ինչպես նաև էկոլոգիական աղետի կարգավիճակ ունեցող գոտիներում օբյեկտների տեղաբաշխման, վերակառուցման և ընդունման, նախադեպ չունեցող նոր տեխնոլոգիաների ներդրման, նախատեսվող գործունեության, հիմնադրութային փաստաթղթերի ու կառույցների նախագծերի փորձաքննության՝ **«**Անդրսահմանային ենթատեքստում շրջակա միջավայրի վրա ազդեցության գնահատման մասին կոնվենցիայի ռազմավարական էկոլոգիական գնահատման մասին» արձանագրությամբ և «Շրջակա միջավայրի վրա ազդեցության գնահատման և փորձաքննության մասին» օրենքով նախատեսված դեպքերում և օրենսդրությամբ սահմանված կարգով՝ Լիազոր մարմնի, այդ թվում՝ իր ենթակայության բնակչության սանիտարահամաճարակային անվտանգության ապահովման և հանրային առողջապահության բնագավառում գործունեություն իրականացնող պետական կազմակերպությունների, կողմից.
2. պետական վերահսկողություն իրականացնելու, ֆիզիկական և իրավաբանական անձանց կողմից շենքերի, շինությունների, կառույցների, կառուցվածքների, արտադրանքի, ապրանքների, ծառայությունների, գործունեության տեսակների, շրջակա ու բնակության միջավայրի գործոնների հանրային առողջապահական նորմատիվների պահանջներին համապատասխանությունն հավաստելու վերաբերյալ դիմելու դեպքում՝ Հայաստանի Հանրապետության օրենսդրությամբ սահմանված կարգով բժշկական օգնության և սպասարկման՝ ոչ բուժական բնույթի գործունեության իրականացման համապատասխան լիցենզիա ունեցող իրավաբանական կամ ֆիզիկական անձանց կամ անհատ ձեռնարկատերի, ինչպես նաև պետական կամ տեղական ինքնակառավարման մարմին չհանդիսացող պետական կամ համայնքի հիմնարկների կողմից՝ պայմանագրային հիմունքներով (այսուհետ՝ հանրային առողջապահական փորձաքննություն իրականացնող):

3. Հանրային առողջապահական փորձաքննություն իրականացնելու համար անհրաժեշտ տեխնիկական և մասնագիտական որակավորման պահանջներն ու պայմանները սահմանում է Հայաստանի Հանրապետության կառավարությունը:

4. Փորձաքննության շրջանակներում սանիտարահամաճարակային անվտանգության ոլորտի օրենսդրության պահանջների ապահովումը հավաստելու համար լաբորատոր հետազոտության արդյունքների անհրաժեշտության դեպքում եզրակացության տրամադրման համար հիմք են ընդունվում օրենսդրությամբ սահմանված կարգով հավատարմագրված և (կամ) ԵԱՏՄ ռեեստրում գրանցում ստացած փորձարկման այլ լաբորատորիաների կողմից` դիմելու ժամկետից ոչ ավել քան 1 ամիս վաղեմությամբ իրականացված հետազոտությունների արդյունքները:

5. Փորձաքննության արդյունքում փորձաքննություն կատարողի կողմից տրամադրվում է դրական կամ բացասական եզրակացություն:

6. Փորձաքննության եզրակացությունը կամ կարծիքը պետական մարմինները բնակչության սանիտարահամաճարակային անվտանգության ապահովման հարցերի վերաբերյալ որոշումներ ընդունելիս քննարկում և հաշվի են առնում:

**ԳԼՈՒԽ 13. ՍՈՒՅՆ ՕՐԵՆՔՈՎ ՆԱԽԱՏԵՍՎԱԾ ԱԿՏԵՐԻ ԵՎ ԳՈՐԾՈՂՈՒԹՅՈՒՆՆԵՐԻ (ԱՆԳՈՐԾՈՒԹՅԱՆ) ԲՈՂՈՔԱՐԿՈՒՄԸ ԵՎ ՊԱՏԱՍԽԱՆԱՏՎՈՒԹՅՈՒՆԸ ՀԱՆՐԱՅԻՆ ԱՌՈՂՋՈՒԹՅԱՆ ԱՊԱՀՈՎՄԱՆ ՄԱՍԻՆ ՕՐԵՆՍԴՐՈՒԹՅՈՒՆԸ ԽԱԽՏԵԼՈՒ ՀԱՄԱՐ**

| **Հոդված 58.** | **Սույն օրենքով նախատեսված ակտերի և գործողությունների (անգործության) բողոքարկումը** |
| --- | --- |

1. Սույն օրենքով սահմանված միջոցառումների կիրառման շրջանակներում սույն օրենքով նախատեսված մարմինների կայացրած ակտերը ենթակա են անհապաղ կատարման, բացառությամբ կարանտին սահմանելու մասին որոշմամբ կիրառվող միջոցառումների խախտման դեպքում կայացված ակտերի:

2. Սույն օրենքով սահմանված միջոցառումների կիրառման շրջանակներում սույն օրենքով նախատեսված մարմինների կայացրած ակտերը, գործողությունները (անգործությունը) կարող են բողոքարկվել վարչական կամ դատական կարգով՝ օրենքով սահմանված ժամկետներում: Սույն մասով նախատեսված բողոքարկումը չի կասեցնում համապատասխան ակտի կատարումը, բացառությամբ կարանտին սահմանելու մասին որոշմամբ կիրառվող միջոցառումների խախտման դեպքում կայացված ակտերի:

**Հոդված 59. Պատասխանատվությունը հանրային առողջության ապահովման մասին օրենսդրությունը խախտելու համար**

1. Հանրային առողջության ապահովման մասին օրենսդրության, ներառյալ հանրային առողջապահական նորմատիվների պահանջները խախտող անձինք կրում են պատաuխանատվություն` oրենքով uահմանված կարգով:

***ԳԼՈՒԽ 14. ԵԶՐԱՓԱԿԻՉ ՄԱՍ ԵՎ ԱՆՑՈՒՄԱՅԻՆ ԴՐՈՒՅԹՆԵՐ***

 **Հոդված 60. Եզրափակիչ մա**

 1. Սույն օրենքն ուժի մեջ է մտնում պաշտոնական հրապարակման օրվան հաջորդող իննսուներորդ օրը:

 **Հոդված 61. Անցումային դրույթներ**

**1.** Սույն օրենքի ընդունման պահից օրենքով սահմանված կարգով ընդունված սանիտարական կանոններն ու հիգիենիկ նորմատիվները վերանվանվում են հանրային առողջապահական նորմատիվների:

2. Սույն օրենքն ուժի մեջ մտնելու պահից ուժը կորցրած ճանաչել «Հայաստանի Հանրապետության բնակչության սանիտարահամաճարակային անվտանգության ապահովման մասին» Հայաստանի Հանրապետության 1992 թվականի դեկտեմբերի 12-ի ՀՕ-43 օրենքը:

3. Սույն օրենքի ընդունումից բխող իրավական ակտերում անհրաժեշտ փոփոխությունները և լրացումներն, ինչպես նաև նոր իրավական ակտերը ընդունվում են սույն օրենքն ուժի մեջ մտնելուց հետո՝ մեկ տարվա ընթացքում:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

 **«ԱՐՏԱԿԱՐԳ ԻՐԱՎԻՃԱԿՆԵՐՈՒՄ ԲՆԱԿՉՈՒԹՅԱՆ ՊԱՇՏՊԱՆՈՒԹՅԱՆ ՄԱՍԻՆ»** **ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1**. «Արտակարգ իրավիճակներում բնակչության պաշտպանության մասին» 1998 թվա­կանի դեկտեմբերի 02-ի ՀՕ-265 օրենքի (այսուհետ՝ Օրենք) 5-րդ հոդվածի 3-րդ մասում, 7-րդ հոդվածում, 10-րդ հոդվածում, 12-րդ հոդվածի 1-ին մասի «ժ» կետում, 14-րդ հոդվածի 1-ին մասի «ե» կետում «սույն օրենքի 4.1-ին գլխով» բառերը փոխարինել ««Հանրային առողջապահության մասին» օրենքի 6-րդ գլխով» բառերով:

**Հոդված 2.** Օրենքի **4.1-ին գլուխն ուժը կորցրած ճանաչել:**

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող իննսուներորդ օրը:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

 **«ԲՆԱԿՉՈՒԹՅԱՆ ԲԺՇԿԱԿԱՆ ՕԳՆՈՒԹՅԱՆ ԵՎ ՍՊԱՍԱՐԿՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

 **Հոդված 1**. «Բնակչության բժշկական օգնության և սպասարկման մասին» 1996 թվա­կանի մարտի 4-ի ՀՕ-42 օրենքի (այսուհետ՝ Օրենք) **7-րդ հոդվածի 6-րդ մասից հանել** վերջին **նախադասությունը:**

 **Հոդված 2. Օրենքի 11-րդ հոդվածի 5-րդ մասի 8-րդ կետը «գործողությունների» բառից հետո լրացնել «, ինչպես նաև** սահմանափակող միջոցառումների կիրառման նկատմամբ հսկողություն իրականացնելու նպատակով սահմանափակման ենթակա անձանց՝ կարանտին սահմանելու հիմք հանդիսացող վարակիչ հիվանդության վերաբերյալ տվյալները**» բառերով:**

 **Հոդված 3**. Սույն օրենքն ուժի մեջ է մտնում պաշտոնական հրապարակման օրվան հաջորդող իննսուներորդ օրը: